4098 Ўқиш режими + -\nАллоҳ таоло: «Сен: «Эй Роббим, Сендан шайтонларнинг васвасасидан паноҳ сўрайман! Эй Роббим, Сендан уларнинг менга ҳозир бўлишларидан паноҳ сўрайман», деб айт», деган (Мўминун, 97-98). Мўмин-мусулмон одам доимо ушбу оятда зикр қилинган нарсалардан Аллоҳ таолонинг паноҳини сўраб, ушбу оятни тиловат қилиб турмоғи лозим.\nАллоҳ таоло Бақара сурасида: Улар: «Бизни масхара қиляпсанми?», дедилар. У: «Жоҳиллардан бўлишимдан Аллоҳдан паноҳ сўрайман», деди», деган (67-оят). Демак, Аллоҳ таолодан жоҳил бўлишдан ҳам паноҳ сўраб турмоқ лозим. Аллоҳ таоло Ҳуд сурасида: «У: «Роббим, мен ўзимнинг илмим бўлмаган нарсани Сендан сўрамоқдан паноҳ тиларман. Агар мени мағфират қилмасанг ва менга раҳм кўрсатмасанг, зиён кўргувчилардан бўлурман», деди», деган (47-оят).\nАллоҳ таоло Фалақ сурасида: «Тонг Роббисидан паноҳ сўрайман», деган (1-оят). Худди Ихлос сурасидагига ўхшаб, Фалақ сурасидаги хитоб ҳам Пайғамбаримиз соллаллоҳу алайҳи васалламга ва у Зот орқали умматларига қаратилгандир. Аллоҳ таолонинг Ўзи турли-туман ёмонликлардан қандоқ қилиб паноҳ сўрашни ўргатмоқда.\nМўмин-мусулмон инсон қачон ва қайси нарсадан паноҳга муҳтож бўлса, фақат Аллоҳ таолонинг Ўзидангина паноҳ сўрамоғи, Унинг паноҳгоҳига қочмоғи лозим экан. Оятда тўғридан-тўғри, Роббимдан паноҳ сўрайман ёки Роббимнинг паноҳига қочаман, деб айт, дейилмасдан, тонг Роббиси паноҳига қочаман, дейишга амр қилинмоқда.\nНима учун? Чунки тонг доимо оғирлик, шиддатлардан қутулиш рамзи бўлган. Шиддатли ҳолга тушиб, паноҳ сўрашга мажбур бўлган инсон худди зулматли кечада адашиб, ҳалокат ёқасига келиб қолган одамга ўхшайди. Унинг нажот кутиши эса, худди тонгни кутишга ўхшайди. «У яратган нарсалар ёмонлигидан».\nБу оят дунёдаги барча ёмонликлардан паноҳ сўрашни тасвирлайди. Аллоҳ яратган нарсаларнинг фойдалиси ҳам бор, зарарлиси ҳам бор. Паноҳ тилаш ёмонликлардан бўлади. Бунга инс, жин, ҳайвонот, ҳашарот ва ҳар бир нарсанинг ёмонлиги киради. «Ва кириб келган қоронғи кечанинг ёмонлигидан».\nҚоронғи кеча доим даҳшат, хавф-хатар солиб туради. Ўғриликлар, қотилликлар, ёмонликлар, турли ҳайвонот ва ҳашаротларнинг зарари доим кечаси юзага келади. Шунинг учун Аллоҳ мусулмонларга Ўз паноҳига илтижо қилишга, қалбларини доим Аллоҳга боғлиқ қилишга чорлайди. «Ва тугунларга дам солувчилар ёмонлигидан». Сеҳргарлар кимнидир сеҳрлаб, зарар етказмоқчи бўлса, ип олиб, ўқийдиган нарсасини ўқиб, дам солиб, ипни бир тугиб, яна бир дам солиб, яна тугиб, охирига етказар экан. «Ва ҳасад қилган ҳасадчининг ёмонлигидан, деб айт». Ҳасад бир шахснинг бировга етган яхшилик йўқ бўлиб, ўзига ўтишини орзу қилишидир. Чунки ҳасад қилувчи бировга ёмонликни орзу қилади. Лекин фалончига етган яхшиликка ҳавас қилдим, Аллоҳ менга ҳам шу нарсани берсайди, деса, бу ҳасад эмас. Аллоҳ таолога осмонда ҳам, ерда ҳам биринчи исён ҳасад туфайли содир бўлган. Иблис Одам Атога ҳасад қилди, унга Аллоҳ берган мартабани кўра олмади. Аллоҳнинг амрига бўйсунмади. Одам Атога сажда қилмади, осий бўлди. Натижада Аллоҳ таоло Иблисни жаннатдан ҳайдади ва қиёматгача унга Ўз лаънатини ёғдиради. Ердаги исён Қобил Ҳобилга ҳасад қилгани туфайли содир бўлди. Чунки Аллоҳ Ҳобилнинг қурбонлигини қабул қилиб, Қобилникини қабул қилмаган эди. Ҳасад ниҳоятда катта гуноҳ ва халойиқ бошига тушган улкан мусибатдир. Ҳасад жамиятнинг ва унинг ҳар бир аъзосининг бошига кулфат солади. Одамлар орасидаги душманликлар, келишмовчиликлар ва барча ёмонликлар ҳасад туфайли келиб чиқади. Шунинг учун ҳам Аллоҳ таоло бошқа ёмонликларни жамлаб айтса ҳам, ҳасаддан паноҳ сўрашни Қуръонда алоҳида зикр қиляпти. Аллоҳ таоло Нас сурасида: Одамлар Роббисидан, Одамлар подшоҳидан, Одамлар Илоҳидан паноҳ сўрайман. Беркиниб, кўриниб турувчи васвасачининг, Одамлар қалбларига васваса соладиганнинг, жинлар ва одамлардан бўлганнинг ёмонлигидан, деб айт», деган (1—б-оят). Нас сураси ояти карималари маъносининг таржималари тушунарли бўлиши учун бирданига келтириб олганимиздан кейин, энди Аллоҳ таолодан мадад сўраган ҳолда якка-якка тафсир қилишга ўтайлик: «Одамлар Роббисидан» Яъни одамлар Роббисидан паноҳ сўрайман. Аллоҳ таолонинг Робб сифати ўзида кўп маънони мужассам қилгандир: Холиқ, Мураббий ва Мудаббир кабилар. У Зот одамларни йўкдан бор қилиб яратган Холиқ, турли неъматлар ила неъматлантириб ўстирган Мураббий ва доимо ишларни юритиб турувчи Мудаббирдир. Гарчи Аллоҳ таоло барча махлуқотларнинг Роббиси бўлса ҳам, бу ерда одамларнинг хос зикр қилиниши бандаларни шарафлаш ва икром қилиш учундир. Аллоҳ таоло борликдаги барча нарсаларни одамлар учун яратгандир. Уларга ақл, илм, китоб ва шариат бергандир. Уларга фаришталарни сажда қилдиргандир. Бинобарин, одамлар махлуқотларнинг афзалидирлар. «Одамлар подшоҳидан», Яъни одамларнинг подшоҳидан — эгасидан паноҳ сўрайман. Аллоҳ таоло ҳоким бўлсин, маҳкум бўлсин, ҳамма халойиқнинг Малик — подшоҳи ва эгасидир. Аллоҳнинг эгалиги тўлиқ, шомил ва комилдир. Шунинг учун ҳам Аллоҳ таоло уларнинг ҳаётини тўла бошқариб, ўз ҳукмини юритиб туради. Демак, паноҳ тилаш фақатгина ўша Зотнинг Ўзидангина бўлиши лозим. «Одамлар Илоҳидан паноҳ сўрайман». Яъни одамларнинг ибодатига сазовор бўлган ягона Зотдан паноҳ сўрайман. Ҳа, барча одамларнинг ибодатига сазовор бўлган ягона илоҳ, маъбуд Аллоҳ таолонинг Ўзидир. Бинобарин, одамлар У Зотнинг Ўзидангина паноҳ сўрашлари, фақат Унинггина паноҳига қочишлари керак. Ушбу уч оят ҳақида аллома Исмоил ибн Касир қуйидагиларни ёзадилар: «Ушбулар Робб жалла жалалуҳунинг сифатларидан уч сифатдир: Робблик, Маликлик ва Илоҳлик. У ҳар бир нарсанинг Роббиси, Эгаси ва Илоҳидир. Ҳамма нарсалар Унинг махлуқи ва мулкидирлар. Бас, паноҳ тиловчи ушбу сифатлар ила сифатланган Зотдан паноҳ сўрашга амр қилинди». Энди эса келаси уч оятда мазкур сифатлар ила мавсуф Аллоҳнинг паноҳига ниманинг ёмонлигидан қочиш кераклиги баён қилинади: «Беркиниб, кўриниб турувчи васвасачининг» Ушбу оятда зикр қилинган «беркиниб, кўриниб турувчи»дан мурод, шайтондир. Чунки у инсон Роббисини зикр қилиб турганда қочиб, беркиниб олади. Шунингдек, банда ўз Роббисини унутса, шайтон дарҳол кўринади ва уни васваса қилишни бошлайди. Ҳофиз ал-Мусилий ривоят қилган ҳадисда: «Албатта, шайтон бурнини одам боласи қалбига қўювчидир. Қачон у Роббисини зикр қилса, шайтон беркинади. Қачон у Роббисини унутса, қалбини ром этиб, васваса қила бошлайди», дейилган. «Одамлар қалбларига васваса соладиганнинг» Шайтоннинг васвасаси маълум ва машҳур. У инсон қалбига гуноҳ ишлар қилиш, ўзига эргаштириш, Аллоҳга осий бўлишни зийнатлаб кўрсатади. «Жинлар ва одамлардан бўлганнинг ёмонлигидан, деб айт». Ушбу оят шайтон ҳам одамлардан, ҳам жинлардан бўлишига далилдир. Мўмин-мусулмон банда доимо ҳам инс шайтон, ҳам жин шайтон васвасасидан, ёмонлигидан паноҳ сўраб, Аллоҳга илтижо қилиб турмоғи лозим. Жиндан бўлган васвасачининг иши осонроқ. Аллоҳдан паноҳ сўрасанг, дуоларни — ушбу сураларни ўқисанг, қайтади. Аммо одамдан бўлган васвасачи жуда ҳам хатарлидир.\nИмом Бухорий Оиша онамиздан ривоят қиладилар: «Пайғамбаримиз соллаллоҳу алайҳи васаллам ҳар кеча жойларига ётсалар, икки кафтларига «Қул ҳуваллоҳу аҳад», «Қул аъуузу бироббил фалақ» ва «Қул аъуузу бироббиннаси» сураларини ўқиб, дам солиб, баданларига суртиб ётардилар». Фалақ ва Нас суралари бир-бирларига узвий боғлиқдир. Уларнинг нозил бўлиши ҳам бирга бўлган ва доимо бирга зикр қилинади. Ушбу икки сура биргаликда қўшилиб, «Муъаввизатайни» — «икки паноҳ тиловчи» деб номланади. Чунки иккаласи ҳам «аъузу» — «паноҳ тилайман» сўзи билан бошланади. Пайғамбаримиз соллаллоҳу алайҳи васалламнинг ҳадисларида ҳам икки «муъаввизатайни» биргаликда зикр қилинган: Имом Бухорий, Имом Муслим ва Имом Абу Довудлар ривоят қилган ҳадисда Оиша онамиз розияллоҳу анҳо: «Пайғамбар соллаллоҳу алайҳи васаллам қачон тоблари қочса, «муъаввизатайни»ни ўқиб, дам солар эдилар. У Зотнинг дардлари оғирлашганда мен қироат қилиб, баракаси умидида қўлларини суртар эдим», деганлар. Имом Муслим ва Имом Термизийлар Уқбату ибн Омир розияллоҳу анҳудан ривоят қилган ҳадисда: «Менга ушбу кеча нозил қилинган оятларни билдингми? Уларнинг мисли ҳеч кўрилмаган — «Қул аъузу бироббил фалақи», «Қул аъузу бироббиннаси», дедилар. Имом Абу Довуд ва Имом Насаийлар Уқбату ибн Омир розияллоҳу анҳудан ривоят қиладилар: «Сафарда Расулуллоҳ соллаллоҳу алайҳи васалламнинг туяларини етаклаб борардим. У Зот соллаллоҳу алайҳи васаллам: «Эй Уқба, энг яхши икки сурани сенга ўргатиб қўяйми?» дедилар ва «Қул аъузу бироббил фалақи» ва «Қул аъузу бироббиннаси»ни ўргатдилар. Имом Абу Довуд ва Имом Насаийлар яна Уқбату ибн Омир розияллоҳу анҳудан ривоят қиладилар: «Расулуллоҳ соллаллоҳу алайҳи васаллам билан ал-Жуҳфа ва ал-Абваъ орасида юриб борар эдим. Бизни ёмғир ва шиддатли зулмат қоплаб олди. Расулуллоҳ соллаллоҳу алайҳи васаллам муъаввизатайни ила паноҳ сўрай бошладилар ва: «Эй Уқба, иккови ила паноҳ тила, ҳеч бир паноҳ тиловчи икковичалик нарса ила паноҳ тиламаган», дедилар. Сўнгра бизга имом бўлиб, намозда ҳам икковини қироат қилганларини эшитдим». Абу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам балонинг шиддатидан, бадбахтлик етишидан, қазонинг ёмонлигидан ва душманларнинг сўкишидан паноҳ сўрар эдилар». Икки шайх ва Насаий ривоят қилишган. Шарҳ: Ушбу ривоятда тўрт ёқимсиз нарсадан паноҳ сўраш бор. Бу нарсалардан доимо паноҳ тилаб туриш зарур. Балонинг қаттиқ бўлишидан мурод, инсонга етадиган ҳар бир машаққат кўзда тутилган. Уни кўтаришга одамнинг тоқати етмайди. Уни даф қилишга қудрати бўлмайди. Баъзи уламолар, балонинг қаттиқ бўлишидан мурод, инсон бундан кўра ўлганим яхши, дейдиган даражадаги мусибатдир, деганлар. Бадбахтлик етишидан мурод, саодатга тескари ҳолатнинг пайдо бўлишидир. Бадбахтлик икки хил — диний ва дунёвийга тақсимланади. Дунёвий бадбахтлик нафсоний, жисмоний ва хорижий турларга тақсимланади. Диний бадбахтлик гуноҳ ишларни қилиш ила бўлади. Дуода уларнинг барчасидан паноҳ тиланади. Қазонинг ёмонлигидан мурод, бандага тақдир қилинган нарсалардан бандани маҳзун қиладиганларидир. Бу нарса умумий бўлиб, у банданинг динида, дунёсида, ўзида, аҳлида, молида ва бошқа нарсаларда бўлиши мумкин. Набий соллаллоҳу алайҳи васалламнинг қазонинг ёмонлигидан паноҳ сўраб дуо қилишларидан бу иш қазои қадарга рози бўлишга хилоф эмаслиги келиб чиқади. Қазо бандаларга нисбатан икки қисмдан иборат бўлади. Яъни яхши ва ёмондан. Биз, бандалар, уларга иймон келтириш ва рози бўлишга амр қилинганмиз. Бас, бунга амал қилишимиз лозим. Биз, бандалар, қазонинг ёмонлигидан паноҳ сўрашга амр қилинганмиз. Бас, унга ҳам амал қиламиз. Иймонимиз ҳам, паноҳ сўрашимиз ҳам Набий соллаллоҳу алайҳи васалламнинг кўрсатмаларига биноандир. Душманларнинг ичиқоралигидан мурод, душманнинг ўз душмани хурсандлигидан хафа ва хафалигидан хурсанд бўлишидир. Ичиқораликнинг салбий таъсири кучли бўлгани учун одамларда адоватни кучайтириши турган гап. Шунинг учун ундан паноҳ сўралмоқда. Анас розияллоҳу анҳудан ривоят қилинади: «Набий соллаллоҳу алайҳи васаллам «Аллоҳим! Сендан ғам босишидан, маҳзунликдан, ожизликдан, дангасаликдан, қўрқоқликдан, бахилликдан, қарзга ботишдан ва одамларнинг ғолиб келишидан паноҳ сўрайман», дер эдилар». Шарҳ: Биз «ғам» деб таржима қилган сўзимиз арабчада «ҳамм» дейилади ва кутилаётган ишдан кўнгил ғаш бўлиши ва қўрқиш маъносини билдиради. Маҳзунлик эса бўлиб ўтган ишдан хафа бўлишни англатади. Ожизлик сўзининг луғавий маъноси бир нарсадан кеч қолиш ва заифликни лозим тутишдир. Яна бир нарсани қилишда камчиликка йўл қўйишни ҳам билдиради. Умумий маънода қудратсизликни англатади. Дангасалик луғатда бир ишни қилишга имкони ва қудрати бўла туриб, баданининг роҳатини кўзлаб, тарк этишини билдиради. Кўрқоқлик ҳам энг ёмон сифатлардан биридир. Қўрқоқ одам ҳар қандай пасткашликка боради. Ҳатто шариатга, динга хилоф иш қилиб қўйиши мумкин. Шунинг учун Аллоҳ таолодан қўрқоқликдан ҳам паноҳ сўраш керак. Бахиллик ҳам жуда ёмон хислат. Кўп одамнинг бошига бало-офатларни, фалокатларни олиб келадиган сифат. Бахил кишини қариндош-уруғи ҳам, аҳли аёли ҳам ёмон кўради. Ўзининг охиратдаги аҳволи ҳам ёмон бўлади. Аллоҳ булардан Ўзи сақласин. Қарздорликнинг кучайиб кетишидан мурод унинг оғирлашиши ва шиддатлашиши бўлиб, қарздорнинг ноилож қолишидир. Ўтган азизларимиздан бирлари: «Агар қарзнинг ғами қалбга кирса, албатта, ақлдан унга қайтиб келмайдиган нарсани чиқаради», деганлар. Одамларнинг ғолиб бўлиши иборасида эси паст ва таги пастларнинг устун бўлиши кўзда тутилган. Ушбу ҳадиси шарифдаги дуо жамловчи дуолардан ҳисобланади. Зотан, разолат уч турли бўлади: нафсоний, жисмоний ва хорижий. Нафсоний разолат инсондаги нафсоний қувватларга боғлиқ бўлади. Ғам ва маҳзунлик ақлий қувватга, қўрқоқлик ғазаб қувватига, бахиллик шаҳвоний қувватга боғлиқ бўлади. Жисмоний разолат бадандаги қувватга боғлиқ бўлади. Ожизлик разолати бадандаги аъзоларда нуқсон борлигида кўпроқ юзага келади. Дангасалик разолати эса кўпроқ бадандаги аъзолар соғ-саломат ва қувват баркамол пайтида бўлади. Хорижий разолат ноўрин шиддат ва бошқаларга устунлик қилишдан иборат бўлиб, бири молга, иккинчиси мансабга боғлиқ бўлади. Ушбу дуода разолатнинг барча турларидан паноҳ тиланмоқда. Оиша розияллоҳу анҳодан ривоят қилинади: «Набий соллаллоҳу алайҳи васаллам: «Аллоҳим! Албатта, мен Сендан дангасаликдан, ўта қариликдан, гуноҳга ботишдан ва қарзга ботишдан, қабр фитнасидан, қабр азобидан, дўзах фитнасидан, дўзах азобидан, бойлик фитнаси шарридан (ёмонлигидан) паноҳ сўрайман. Мен Сендан фақирлик фитнасидан паноҳ сўрайман. Мен Сендан Масийҳи Дажжолнинг фитнасидан паноҳ сўрайман. Аллоҳим! Менинг хатоларимни қор ва муз ила ювгин. Менинг қалбимни худди оқ кийимни кирдан поклаганингдек поклагин. Мен билан хатоларим орасини худди машриқ билан мағрибнинг орасини узоқ қилганингдек узоқ қилгин», дер эдилар». Иккисини бешовлари ривоят қилишган. Саъд розияллоҳу анҳудан ривоят қилинади: «Набий соллаллоҳу алайҳи васаллам паноҳ сўраган калималар ила паноҳ сўранглар: «Аллоҳим! Мен Сендан қўрқоқликдан паноҳ сўрайман. Мен Сендан бахилликдан паноҳ сўрайман. Мен Сендан ўта қариликка қайтарилишимдан паноҳ сўрайман. Мен Сендан дунёнинг фитнасидан ва қабр азобидан паноҳ сўрайман». Бухорий, Термизий ва Насаий ривоят қилишган. Зайд ибн Арқам розияллоҳу анҳудан ривоят қилинади: «Мен сизларга фақатгина Расулуллоҳ соллаллоҳу алайҳи васаллам айтган нарсаларни айтаман: «Аллоҳим! Албатта, мен Сендан ожизликдан, дангасаликдан, қўрқоқликдан, бахилликдан, ўта қариликдан, қабр азобидан паноҳ сўрайман. Аллоҳим! Менинг нафсимга тақвосини бергин ва уни поклагин. Сен уни поклашда энг яхши Зотсан. Сен унинг яқин дўсти ва мавлосисан. Аллоҳим! Мен Сендан наф бермайдиган илмдан ва қўрқмайдиган қалбдан, тўймайдиган нафсдан ва ижобат бўлмайдиган дуодан паноҳ тилайман». Бешовларидан фақат Бухорий ривоят қилмаган. Шарҳ: Бу дуода аввалги дуода зикри келган бир неча ёмон нарсалардан ҳам паноҳ сўралган. Янги паноҳ сўралаётган нарсалар эса тўртта: 1. Наф бермайдиган илм. Наф бермайдиган илм, асосан, илмига амал қилмасликдан келиб чиқади. Илмига амал қилмаслик эса жуда катта бало ҳисобланади. Илмига амал қилмайдиганлар гуруҳи мазкур балога дучор бўладилар. Бу гуруҳдагилар шаръий ва ақлий илмларни яхши эгаллаган, чуқур ўрганиб, иш олиб борадиган бўладилар. Аммо уларда илмга амал қилиш, тоатларни адо этиб, маъсиятлардан четланиш йўқ. Булар илм ила ғурурга кетиб адашган гуруҳлардир. Улар илмлари ила Аллоҳ таоло азобламайдиган даражага етганмиз, деб гумон қиладилар. Ҳатто бошқа кишиларни шафоат қилишни даъво қиладилар. Илм ибодатдан афзал, дейдилар. Аслида илм икки хил бўлади: Биринчиси: Аллоҳ таоло ва Унинг сифатлари ҳақидаги илм. Бу одатда, «Илми маърифат» дейилади. Иккинчиси: Муомала илми. Бунга ҳалол ва ҳаром, мақталган ва ёмонланган ахлоқларни билиш илми киради. Бу хилдаги илмлар амал қилиш учун ўрганилади. Агар амал қилинмаса, бу илмларнинг кераги йўқ. Шунинг учун ҳам илмига амал қилмаган олимларнинг ғурурга кетиши оғир мусибат ҳисобланади. Уларни уламолар қаторига қўшмаслик керак бўлади. 2. Қўрқмайдиган қалб. Бундай қалбдан ҳам паноҳ сўраш лозим. Чунки у ҳам ўз эгасини кўп балоларга гирифтор қилиши мумкин. Бундай қалб кўпроқ илмига амал қилмаслик оқибати сифатида юзага келади. Абдуллоҳ ибн Аббос розияллоҳу анҳу: «Илм гапнинг кўплигида эмас. Илм қўрқишнинг кўплигидир», деган эканлар. Имом Ҳасан ал-Басрий розияллоҳу анҳу: «Олим Аллоҳдан ғойибона қўрққан одамдир. Аллоҳ қизиқтирган нарсага қизиққан, Аллоҳ ёмон кўрган нарсадан қочган одамдир», дея туриб: «Аллоҳдан бандалари ичидан фақат олимларигина қўрқарлар» оятини тиловат қилар эканлар. Абдуллоҳ ибн Масъуд розияллоҳу анҳу: «Аллоҳдан қўрқиш илмнинг аломатидир. Аллоҳ ила ғурурга кетиш жаҳолатнинг аломатидир», деганлар. Ҳасан Басрийдан фатво сўралди ва у киши жавоб бердилар. Шунда: «Бизнинг фақиҳларимиз буни айтмайдилар», дейилди. «Сен бирор марта фақиҳни кўрганмисан ўзи?! Фақиҳ кечасини бедор, кундузини рўзадор ўтказадиган ва дунёдан зоҳид бўлган одамдир», деганлар. 3. Тўймайдиган нафс. Тўймайдиган нафс ўз эгасини ҳалокатга етаклайди. У дунёнинг ярмига эга бўлганда ҳам тўймайди ва эгасига, қолган ярмини ҳам ол, дейди. Бундай нафси бор киши унинг қулига айланиб қолади. Нафси нима деса, шуни амалга ошириш пайидан бўлиб қолади. Шунинг учун ҳам бундай нафсдан паноҳ сўраб, Аллоҳ таолога илтижо қилиб турилади. 4. Ижобат бўлмайдиган дуо. Дуонинг ижобат бўлмаслиги ҳам яхшилик аломати эмас. Қандайдир нуқсон, Аллоҳ таолога ёқмайдиган нарса борлигидан дуо қабул бўлмайди. Албатта, бу каби дуодан ҳам Аллоҳ таолонинг Ўзидан паноҳ сўраб туриш керак бўлади. Оиша розияллоҳу анҳодан, Расулуллоҳ соллаллоҳу алайҳи васаллам Аллоҳга дуо қиладиган нарсалари ҳақида сўралди. Шунда у киши: «У Зот «Аллоҳим! Мен Сендан ўзим қилган нарса шарридан ва қилмаган нарса шарридан паноҳ тилайман», дер эдилар», дедилар». Шарҳ: Расулуллоҳ соллаллоҳу алайҳи васалламнинг бу дуоларидан банданинг ўзи қилган нарсалар унга ёмонлик келишига сабаб бўлиб қолиши мумкинлигини билиб оламиз. Шу билан бирга, қилган ва қилмаган ишларимиз ёмонлигидан паноҳ сўраб, Аллоҳ таолога дуо қилиб туришимиз кераклигини ҳам тушуниб оламиз. Ибн Умар розияллоҳу анҳудан ривоят қилинади: «Расулуллоҳ соллаллоҳу алайҳи васалламнинг дуоларида «Аллоҳим! Мен Сендан неъматингнинг завол бўлишидан, офиятингнинг бурилишидан, тўсатдан келадиган офатингдан ва барча ғазабингдан паноҳ тилайман», бор эди». Иккисини Муслим, Абу Довуд ривоят қилишган. Шарҳ: Бу ҳадиси шарифда тўрт нарсадан паноҳ сўралмоқда: 1. Неъматнинг заволидан. Аллоҳ таоло Ўзи берган неъматни Ўзи кетказиб қўйиши ҳеч гап эмас. Банда учун унга берилган неъматнинг заволга учраши катта бахтсизлик бўлади. Неъматнинг заволи кўпроқ унга шукр қилмаслик оқибатида содир бўлади. Неъматнинг заволи унинг озайиши, нуқсонга учраши, баракасининг кетиши ёки бутунлай йўқ бўлиши билан бўлади. Банда ўзига берилган неъмат учун доимий шукр қилиш билан бирга, ушбу дуони ҳам қилиб турса, яхши бўлади. 2. Офиятнинг бурилишидан. Офият сўзи «саломатлик», «эсон-омонлик», «бардамлик», «яхши кайфият» каби маъноларни ифода қилади. Кўриниб турибдики, офият ҳам Аллоҳ таолонинг катта неъматларидан бири экан. Унинг бандадан бошқа тарафга ўтиши унинг учун катта мусибат бўлиши турган гап. Шунинг учун доимо Аллоҳ таолодан офиятнинг бошқа тарафга бурилиб кетишидан паноҳ сўраб туриш лозим бўлади. 3. Тўсатдан келадиган офатдан. Бундай офат тўсатдан келгани учун банда тавба ҳам қила олмай, балони даф қилиш учун чора ҳам кўра олмай қолади. Бутун дунё бирлашиб, унга ёрдам бермоқчи бўлса ҳам, заррача ёрдам бера олмай қолади. Аллоҳ таолонинг Ўзи бу каби уқубатлардан доимо асрасин. 4. Аллоҳнинг барча ғазабидан. Яъни Аллоҳ таолонинг ғазабига сабаб бўладиган ишлардан паноҳ сўралган. Чунки Аллоҳ таолонинг ҳар қандай бир ғазабига дучор бўлган банда, албатта, ҳалок бўлади, ноумид бўлади ва ютқазади. Ибн Аббос розияллоҳу анҳудан ривоят қилинади: «Расулуллоҳ соллаллоҳу алайҳи васаллам уларга ушбу дуони худди Қуръондан бир сурани таълим бергандек таълим берар эдилар: «Аллоҳим! Мен Сендан жаҳаннам азобидан паноҳ сўрайман. Мен Сендан қабр азобидан паноҳ сўрайман. Мен Сендан Масийҳи Дажжолнинг фитнасидан паноҳ сўрайман. Мен Сендан ҳаёт ва мамот фитнасидан паноҳ сўрайман». Шарҳ: Демак, мўмин-мусулмонлар жаҳаннамдан, қабр азобидан, Дажжол ва ҳаёт-мамот фитналаридан паноҳ беришини сўраб, Аллоҳ субҳанаҳу ва таолога ёлворишлари, дуо қилишлари лозим экан. Уламоларимиз ҳадиси шарифда қабр азоби билан Масийҳи Дажжолнинг фитнаси кетма-кет зикр қилиниши бежиз эмас, бошқа ривоятларда Дажжолнинг фитнаси қабрда ҳам бўлиши ҳақида хабар келган, дейдилар. Ҳаётнинг фитнасидан мурод, инсон ҳаётида бўладиган маъсият ва мусибат фитналарига ўхшаш фитналардир. Мамотнинг фитнасидан мурод эса Мункар Накийрнинг саволи ва қабр азобидир. Шакал ибн Ҳумайд розияллоҳу анҳудан ривоят қилинади: «Набий соллаллоҳу алайҳи васалламнинг ҳузурларига бориб: «Эй Аллоҳнинг Расули! Менга паноҳ сўраб юрадиган сўзларни ўргатинг», дедим. У Зот икки елкамни ушлаб туриб: «Аллоҳим! Мен Сендан эшитишим шарридан, кўришим шарридан, тилим шарридан, қалбим шарридан ва манийнинг шарридан паноҳ сўрайман, дегин», дедилар. Иккисини «Сунан» эгалари ривоят қилишган. Шарқ: Вакийъ: «Манийим, яъни зино ва фужур», деди. Демак, банда қулоқ, кўз, тил, қалб ва фарж билан қилинадиган гуноҳлардан сақланиб юриши керак экан. Асосан, гуноҳ содир бўладиган аъзолар шулардир. Шунинг учун инсон уларнинг гуноҳга кириб қолмаслигини доимий равишда Аллоҳ таолодан дуо қилиб, сўраб турса, манфаат топар экан. Абу Юсир розияллоҳу анҳудан ривоят қилинади: «Расулуллоҳ соллаллоҳу алайҳи васаллам «Аллоҳим! Мен Сендан бир нарса босиб қолишидан паноҳ сўрайман. Мен Сендан баланд жойдан йиқилишдан паноҳ сўрайман. Мен Сендан ғарқ бўлишдан ва куйишдан паноҳ сўрайман. Мен Сендан ўта қариликдан ва ўлим олдидаги шайтоннинг бузғунчилигидан паноҳ сўрайман. Мен Сендан йўлингдан орқага қочиб ўлишдан ва бир нарса чақиб ўлишдан паноҳ сўрайман», деб дуо қилар эдилар». Шарҳ: Расулуллоҳ соллаллоҳу алайҳи васаллам бу дуода аввалги ҳадисларда келмаган бир неча нарсалардан паноҳ сўрамоқдалар. «Мен Сендан бир нарса босиб қолишидан паноҳ сўрайман». Бунда шифт, девор ёки бошқа бирор нарса остида қолиб, ҳалок бўлиш кўзда тутилган. «Мен Сендан баланд жойдан йиқилишдан паноҳ сўрайман». Бунда тоғ, том ва шунга ўхшаш баланд жойдан йиқилиб ўлиш кўзда тутилган. «Мен Сендан ғарқ бўлишдан ва куйишдан паноҳ сўрайман». Сувга ғарқ бўлиб ёки оловда куйиб ўлиш ҳам фавқулодда мусибат ҳисобланади. Юқорида зикр қилинган фалокатли ўлимлар шаҳидлик ҳукми деб аталган бўлса ҳам, улардан паноҳ сўралишининг ҳикмати тўсатдан бўлгани учун баъзи сабрсизликка ўхшаш ноқулай ҳолатларни сиқиб қолиши хавфи борлигидан экан. «Мен Сендан ўта қариликдан ва ўлим олдидаги шайтон васвасасидан паноҳ сўрайман». Ўта қариб, бошқаларга оғирлиги тушиб қолиш ҳам паноҳ сўраладиган ҳолатлардан ҳисобланади. Аллоҳ таоло бундан ҳам сақласин. Ўлим олдидаги шайтон бузғунчилигидан мурод, унинг бандада умидсизлик уйғотиши, қазога рози бўлишдан тўсиши, ўлимни ёмон кўришга чорлаши, тавбадан бош тортишга чақириши каби ўлим олдидан содир бўладиган мўмин кишига тўғри келмайдиган салбий ҳолатларга чорлаши кўзда тутилган. Албатта, бундай нарсалардан паноҳ сўраб туриш лозим. Уламоларнинг таъкидлашларича, шайтон ва унинг аскарлари кишига ўлим олдидан ёпишгани каби қаттиқ ёпишмас экан. Агар буни ҳозир қўлдан чиқарсак, бутунлай қутулиб кетади, деган хаёлда осилар экан. «Мен Сендан йўлингдан орқага қочиб ўлишдан ва бир нарса чақиб ўлишдан паноҳ сўрайман». Йўлдан орқага қочишни уламолар, диндан қайтиб муртад бўлиш, Аллоҳ таолонинг зикридан юз ўгириш ва душманга рўбарў бўлганда қочиш каби нарсалар, деб айтганлар. Албатта, зикри ўтган нарсаларнинг Набий соллаллоҳу алайҳи васалламдан содир бўлиши амри маҳол. Аммо уларнинг ушбу дуода келиши уммат учун таълимдир. Абу Ҳурайра розияллоҳу анҳудан ривоят қилинади: «Аллоҳим! Мен Сендан бир фақирликдан, етишмасликдан, хорликдан паноҳ сўрайман. Мен Сендан зулм қилишимдан ва зулмга қолишимдан паноҳ сўрайман», дер эдилар». Шарҳ: Бу ҳадиси шарифдаги дуода ҳам бир неча нохуш нарсалардан Аллоҳ таолодан паноҳ тилаш бор. 1. Фақирлик. Фақирлик сўзи аслида фақир — умуртқа поғонасининг синишидан олинган. Бундай мусибатга учраган одам қўлидан ҳеч нарса келмай, ўзгаларга муҳтож бўлиб, қимирлай олмай ётиб қолади. Фақирлик ҳам шунга ўхшаш, кишига муҳтожлик келтиради. 2. Етишмаслик. Яъни яхшилик ва хайр-бараканинг камлиги. Бу ҳам одамнинг муҳтожлиги аломати ва бошига тушган кулфати бўлади. 3. Хорлик. Кишининг бошқалар олдида ҳақорат қилиниши хорлик бўлади. Бошқалар уни одам ўрнида кўрмаса, ҳурмат қилмаса ва у билан ҳисоблашмаса, ўша одам хор бўлади. Бу ҳам ҳар қандай одам учун катта мусибат бўлади. 4. Зулм қилиш. Бу ишни қилган одам золим бўлади. Золимнинг кимлигини ва зулмнинг оқибати қандай бўлишини ҳамма яхши билади. 5. Зулмга қолиш. Бунга дучор бўлган одам мазлум дейилади. Бу ҳам ҳеч кимга муносиб кўрилмайдиган ҳолатлардандир. Уламолар ушбу дуолардан мурод, умматга таълим беришдир, деганлар. Яна ўша кишидан ривоят қилинади: «Набий соллаллоҳу алайҳи васаллам «Аллоҳим! Мен Сендан ҳаққа хилоф қилишдан, мунофиқ бўлишдан ва ёмон ахлоқли бўлишдан паноҳ сўрайман», дер эдилар». Шарҳ: Расулуллоҳ соллаллоҳу алайҳи васаллам ўзларининг бу ҳадиси шарифларида бу дунё ва охиратда кўп бало ва офатларга сабаб бўладиган нарсалардан паноҳ сўрамоқдалар. Ҳаққа хилоф қилиш ва мунофиқ бўлиш ёмон ахлоқнинг кўзга кўринган намуналаридан ҳисобланади. Шунинг учун бу жумлани уламоларимиз, умумий нарсанинг хусусийсидан кейин келтирилиши, деб баҳолаганлар. Бизлар ҳам бу нарсалардан паноҳ сўраб туришга одатланишимиз керак. Яна ўша кишидан ривоят қилинади: «Набий соллаллоҳу алайҳи васаллам «Аллоҳим! Мен Сендан очликдан паноҳ сўрайман. У қандоқ ҳам ёмон ёстиқдош. Мен Сендан хиёнатдан паноҳ сўрайман. У қандоқ ҳам ёмон сирдош», дер эдилар». Шарҳ: Пайғамбар соллаллоҳу алайҳи васалламнинг бу ҳадиси шарифларида паноҳ сўралган нарсалардан бири моддий, иккинчиси маънавий-ахлоқий нуқсон эканлигига эътибор қилайлик. Бундан мусулмон банда ҳам жисмоний, ҳам руҳоний етуклик учун ҳаракат қилиши кераклиги келиб чиқади. «Набий соллаллоҳу алайҳи васаллам «Аллоҳим! Мен Сендан песликдан, жинниликдан, маразликдан ва ёмон дардлардан паноҳ сўрайман», дер эдилар». Ушбу бештани Абу Довуд ва Насаий ривоят қилишган. Шарҳ: Расулуллоҳ соллаллоҳу алайҳи васаллам ўзларининг бу ҳадиси шарифларида олдин ёмон дардлардан учтасини номи билан алоҳида зикр қилиб туриб, кейин умумлаштирувчи сўз ила паноҳ сўраган эканлар. Албатта, сиҳат-саломатлик катта неъмат, ундан маҳрум бўлишдан паноҳ сўраб туриш керак. Оиша розияллоҳу анҳодан ривоят қилинади: «Расулуллоҳ соллаллоҳу алайҳи васалламнинг ёнларида ухлаб ётган эдим. Бас, кечаси у Зотни йўқотиб қўйдим. Изласам, қўлим У Зотнинг оёқларига тегди. У Зот саждада турган эканлар ва «Сенинг ризолигинг ила ғазабингдан, офият беришинг ила иқобингдан паноҳ сўрайман. Мен Сени мақтаб охирига ета олмайман. Сен Ўзингни Ўзинг мақтагандексан», демоқда эканлар». Термизий ва Насаий ривоят қилишган. Шарҳ: Бу ҳадиси шарифда кечаси намозда ва саждада туриб паноҳ сўраш бор. «Набий соллаллоҳу алайҳи васаллам: «Аллоҳим! Мен Сендан инкор қилинган ахлоқлардан, амаллардан ва ҳавои нафслардан паноҳ сўрайман», дер эдилар». Термизий ривоят қилган. Шарҳ: Паноҳ сўраш калималари сарлавҳаси остида келган ҳадиси шарифларни бирма-бир батафсил шарҳ қилмадик. Уларни ўқиб, яхши тушуниб олиш керак. Агар уларнинг, ҳеч бўлмаганда, баъзиларини ёдлаб олиб, ўқиб юрилса, жуда яхши бўлади.\nХалога кирганда ўқиладиган дуо\nОдамлар ақл ва унинг сифати тўғрисида ҳар хил фикрга боришган. Бир тоифа «ақл латиф жавҳар, у туфайли хабар ва маълумотлар моҳияти фарқлаб олинади», деган. давоми...\n10:53 / 13.12.2016 1720\nАввало, Ислом бу нарсаларни исрофгарчилик, манманлик, камбағалларнинг кўнглини чўкдиришга хизмат қилиши учун ҳаром қилган. Мусулмон одам мазкур нарсаларни давоми...\n09:33 / 08.10.2016 2075\n5. «Умpa тaвoфи» дуоси\n05:44 / 13.08.2018 2487\nЭътикофдаги одамга макруҳ бўлган нарсалар 1. Олдисотди қилиш. 2. Ичида ва ташида гуноҳ бўлган сўзларни сўзлаш. 3. Ибодат деб эътиқод қилган ҳолда мутлақо сўзлашдан давоми...\n23:30 / 09.02.2017 2243\n11:17 / 14.01.2020 130949


Грузия ва Украинанинг ғарбпараст партиялари бугун ҳамкорлик ҳақидаги шартномани имзоладилар.\n23 январ 2021, Тошкент вақти: 06:19\n“Грузия Миллий Ҳаракати” ва “Бизнинг Украина” партияси номидан шартномани Михаил Саакашвили ва Виктор Юшченко имзоладилар.\n4 январ куни Гурзияда ўтадиган сайловларда Президентликка асосий даъвогарлардан бири Саакашвили Киевга икки кунлик ташриф билан келган. У Украина мухолифти лидерлари Юлия Тимошенко ва Олександр Мороз билан учрашди. Саакашвили Украина Президенти Леонид Кучма билан учрашиш ниятида эмаслигини айтди.\nЮшченко 2004 йилда Украинада бўладиган Президентлик сайловларига ўз номзодини қўйишни режалаган.


“Насаф” жамоаси “Шўртан” билан назорат учрашувларини ўтказади\n26 декабрь, 2016, 09:30\nЯнги мавсумга тайёргарлик кўраётган жамоамиз 28 декабр чоршанба куни Ғузорнинг “Шўртан” жамоаси билан иккита назорат учрашуви ўтказади. Назорат учрашувлари “Марказий” стадион ёнидаги машғулот майдонида бўлиб ўтади.\nНазорат учрашувлари соат 11:00да ва 13:00га мўлжалланган. Жамоамиз таркибидаги ўзгаришларга тўхталадиган бўлсак, ҳозирча жамоамизни Фозил Мусаев расман тарк этган. Ушбу футболчи Япония клуби билан янги шартнома имзолагани ҳақида хабар бериб ўтган эдик.\nЖамоамиз таркибида бошқа ўзгаришлар бўлгани йўқ. Шу кунларда шартнома муддати тугаган футболчилар билан янги шартномалар тузиш борасида музокаралар давом этмоқда.\nЎзингизга маълум, жамоамиз 31 январ куни ОЧЛ-2017 ўтиш босқичидаги учрашувни Бахрайннинг “Ал-Ҳидд” жамоасига қарши ўтказади. Учрашув Тошкентдаги “Бунёдкор” стадионида соат 16:00да бошланади.


02.04.2018 19:46 0 1640\n«Асрни қаритиш» — афсуски, ҳаммага ҳам насиб этавермайди. Бироқ инсон умри узайиб бораяпти, буни фактлар ҳам тасдиқлайди. Масалан, XX аср бошида инсоннинг ўртача умр кўриш давомийлиги 50 йил эди. Ҳозир Ўзбекистонда бу кўрсаткич — 73,8 ёш.\nЗамонавий тиббиёт ютуқлари ва техникаси, турмуш фаровонлигининг ошиши, умуман, ҳаёт сифатининг яхшиланиши ҳаммамизда юз билан юзлашишга умид уйғотади.\nМутахассисларнинг фикрича, инсон 100 ёшга кириши учун қуйидаги 9 шартга амал қилиши керак экан:\nЛондонлик олимлар аниқлашича, аслидагидан кўра ўзини ёш тутувчилар орасида ўлим ҳолатлари анча кам кузатиларкан. Бекорга айтишмайди-ку ёш бу — шунчаки рақам.\nҲаётингиз сиз уни қандай тасаввур қилсангиз шундай шаклланади. Дунёга умид билан қаранг. Олимлар оптимистлар орасида саратон, инсулт, юрак хасталиклар кам учрашини аниқлашган.\nСоғлом овқат узоқ умр гарови экани исбот талаб қилмас ҳақиқат. Кунига камида беш дона мева ва сабзавот ейишни унутманг.\nБалиқлар таркибида кўп учровчи омега-3 ёғ кислоталари инсон тани учун жуда ҳам зарур. Организмда моддалар алмашинувида уларнинг ўрни беқиёс. Ўн олти йиллик тадқиқотлар натижаси: ёғ кислоталарини тўйиб истеъмол қилганлар орасида юрак-қон томир хасталиклари 35 фоизга камайган.\nГрециянинг Икария оролида узоқ умр кўрувчилар жуда кўп экан. Уларнинг бир одати бор — кундузги уйқу (бизда ҳам бор). Балки уларнинг сири шундадир. Ҳатто кундузги ярим соатлик уйқунинг ўзи юрак касалликлари ривожланиши хавфини 37 фоизга камайтираркан.\nЖамиятга кўпроқ сингиб кетган инсон кўп яшашини психологлар уқтиришмоқда. Ҳаммага кераклиликни ҳис қилиш, доимий мулоқотда бўлиш, яхши кайфият — узоқ умр кўриш гарови.\nАлбатта, ёш ўтиши билан жисмоний фаоллик сусаяди. Бироқ камҳаракатлик учун ёш баҳона бўлмаслиги керак. Ҳеч бўлмаганда енгил машқлар бажариш, тоза ҳавода сайр қилиш керак. Тўхтаб қолманг.\nИнсон бир умр ўз қоматини яхши сақлай олмайди, тўғри. Лекин олимларнинг айтишича, белнинг айланаси бевосита саломатлик билан боғлиқ экан. Аёлларда — 78 см., эркакларда — 92 см.дан ошмаслиги керак.\nЕтарлича сув ичиш\nИнсоннинг ҳаётида сувнинг ўрнини ҳеч нарса билан тенглаштириб бўлмайди. Чунки организмимиз 70 фоиз сувдан иборат. Чой, қаҳва, газли ичимликлар тоза сувнинг ўрнини ҳеч қачон боса олмайди. Масалан, бошингиз оғриганда дори ичишга шошманг. Муздеккина тоза сув ҳатто бош оғриғини қолдириши мумкин экан.\nинсон 100 ёш умр\nТехнология 31/03, 11:56


Нурулло Остон. Ўтир! (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Ўтир! (ҳажвия)\nҚоронғуда Ғужанак бўлиб ўтиравериб, қўл-оёғим уюшиб қолган экан, ёруғ дунёга келишим билан кўзларим қамашиб, яхшилаб керишмоқчи бўлган эдим, дарҳол бешикка солишиб, қўл-оёғимни боғлаб қўйишди. Бўшатинглар, деб айтолмайман. Чинқириб йиғлаган эдим, оғзимга эмизғич солишди. Биринчи алдов шундан бошланди. Эмизғичда ҳеч нарса йўқ эди-да!\nСал катта бўлганимдан кейин боғчага беришди. Боғча опам нуқул ота-онам билан мулойим, табассум билан гаплашарди, улар кетгач, мени нуқиб-жеркишдан тинмасди. Бериладиган нарсаларнинг ҳаммаси боғча опамнинг сумкасидан жой оларди. Эътирозларимни айтолмай, қилган хархашаларимга ҳеч ким қулоқ солмасди. Биринчи синфга бордим. Ўқитувчим мени охирги парталардан бирига ўтқазиб қўйди. Олдинги парталар казо-казоларнинг болалари учун банд қилинган экан.\n-Олдинроққа ўтай маллим, доска кўринмаяпти, -биринчи эътирозимни ўшанда сўз билан ифодаладим.\n-Отанг ким бўлиб ишлайди? -сўради ўқитувчи.\n-Ўтир жойингга, -деди маллим. -Мактабга олишганига хурсанд бўлсанг-чи!\nАтеизм деган дарс бўларди. «Худо йўқ, -дерди атеизм ўқитувчиси. -Булар ҳаммаси одамлар тўқиган уйдирма!»\n-Бундай шаккок гапларни айтиб, оғзингиз қийшайиб қолишидан қўрқмайсизми? -дедим бир гал унга.\n-Маҳмаданалик қилма, -деди атеизм ўқитувчиси бошимга указка билан уриб. -Муҳокама қилишни ким қўйипти сан тирранчага! ўтир, ёки ҳозир мандан кўрадиганингни кўрасан!\nҲозир ўша ўқитувчи қишлоқнинг мулласи. Ҳар икки сўзининг бирида худога шукур, дейди. Мактабни битираётганимизда эркин мавзуда иншо ёздиришди. «Мен журналист бўламан», -деб ёздим. Ўқитувчи иншомни ўқиб кўриб, истеҳзоли кулди.\n-Отанг ким эдики, сан ким бўласан, ўтир жойингга! -деди.\nИкки йил қаторасига университетга имтиҳон топширдим. Бу ерда ҳам таниш-билишчилик катта баллга эга экан. Охири бир бало қилиб, кечки факултетга ўқишга кирдим. Ана энди ижтимоий ноҳақликлар тўғрисида баралла айтиш вақти келди, деб ўйладим. Хато қилган эканман.\n-Энг яхши жамият бизнинг жамият, -деди илмий коммунизм фани ўқитувчиси. -Бизда ижтимоий ноҳақликлар бўлиши мумкин эмас!\nМен эътироз билдирмоқчи эдим, у гапиришга қўймади.\n-Биламан, нима демоқчи эканлигингизни, -деди илмий коммунизм фанининг отаси истеҳзо билан. -Тўғри, дачам бор, ҳар йил иккита болани ўқишга киргизаман, унвонни ҳам сотиб олганман. Қани шу гапни бирор жойда айтиб кўринг-чи, биров ишонармикан. Сиз айтган ҳақиқат утопия, бўтам! ўтиринг жойингизга!\nИшга кирдим. Квартирага навбатга ёзилмоқчи эдим:\n-Сенга йўл бўлсин, -дейишди. -Ҳали ўзимизнинг болаларимизга уй олиб берганимиз йўқ.\nЁзувчилар уюшмасидан икки йиллик ўқишга жўнашга ариза ёздим.\n-Жой йўқ, -дейишди. -Ҳаммаси банд қилинган.\nКейин қайта қуриш бўлди. Турли партиялар пайдо бўлди.\n-Янги партияга кир, -дейишди. -Хоҳлаган гапингни айтишга имкон берамиз.\nСуриштирсам, янги партиянинг раҳбари бизга дарс берган «Илмий коммунизм» фани домласи экан. Калта қайтдим. Ишхонадан танқидий материаллар бермаяпсизлар, деб танқид қилиб қолишди. Мана сенга, деб уч-тўртта танқидни қалаштириб ташладим. Мени танқиднинг бир учи тегиб кетган идорага чақиришди.\n-Ҳали танқид қиладиган бўлиб қолдингизми? -дейишди.\n-Мен… ҳалиги… бошлиғимиз… -деб дудуқландим. -Қолаверса, сиз айтган замонлар ўтиб кетди, кимдир ҳақиқатни айтиши керак-ку!\n-Ҳали шунақами, -дейишди заҳархандалик билан. -Ҳозир бошлиғингиз билан гаплашамиз.\n-Алё, фалончи фалончиевичми? Фалончи мухбирингиз фақат ёлғон гапларни ёзиб, обрўйимизни тўкаяпти, бунақа мухбирнинг бизга кераги йўқ! -Идора бошлиғи шундай деб телефон трубкасини тақ этиб қўйиб қўйди. -Ана энди кўрасан ҳақиқат қанақа бўлишини, -деди у менга тантанали қараб. Идора бошлиғи тўғри айтган экан, икки кундан кейин ишдан бўшатишди. Ҳақиқатпарвар бошлиғимизга бу ноҳақликлар ҳақида шикоят қилмоқчи эдим, унинг қабул қилишга вақти бўлмади… Кейинчалик ўша идора бошлиғини юқоридан шармандаи-шармисор қилиб ишдан бўшатишди.\n-Ҳақиқатни айтишга қўрқасанлар, -деди юқоридан келган раҳбар. -Қани бирор мард борми унинг камчиликларини айтадиган? «Мана мен айтаман!» -деб ўрнимдан турмоқчи эдим, икки томонимдан тортиб ўтқазишди.\n-Ўлгинг келаяптими, -дейишди, -ўтир!\nЯхшиям ўша бошлиқнинг камчиликларини айтмаган эканман. Олти ойдан кейин у яна бир думалаб бошлиқ бўлиб олди… Мен ҳам уйда бошлиқман. Ишдан келишим билан хотин танқид қилиб бошлайди. Уйда ун йўқ, ёғ йўқ, тепса-тебранмассиз, бошқаларга ўхшаб олғир эмассиз…\n-ўтир! -дейман. -Оғзингни очма!\n-Дада, маллимга совға олиб бормаганим учун мени охирги партага ўтқазиб қўйди, -дейди ўғлим.\n-Жим бўл! -дейман. -Овозингни чиқарма! Танқид қанақа бўлишини санларга кўрсатиб қўяман!\n← Аввалги Аввалги Нурулло Остон. Қизил тўқимачи (ҳажвия)\nКейинги → Кейинги: Нурулло Остон. Кўринмас одам (ҳажвия)


БМТ Ўзбекистон орқали афғон халқига гуманитар ёрдам юборади – Газета.uz\nLotinchada 13 октябр 2021, 11:50 Сиёсат Жаҳон\nБМТ Ўзбекистон ҳудуди орқали афғон халқи учун гуманитар ёрдам юборади. Бу ҳақда БМТ янгиликлар хизмати хабар берди.\nЯқин вақт ичида БМТнинг Қочқинлар масалалари бўйича бошқармаси (UNHCR) Ўзбекистондаги Термиз шаҳрига гуманитар ёрдам ортилган учта самолёт юборишни режалаштирмоқда. Ушбу гуманитар юклар Термиздан Ҳайратон чегара пункти орқали Мозори-Шарифга юк ташиш машиналарида етказилади.\nУшбу самолётларнинг биринчиси Термизга октябрь ойининг ўрталарида юборилиши маълум қилинди. Гуманитар юкларда биринчи эҳтиёж маҳсулотлари етказилади.\nTermez Cargo Centre логистик марказининг «Газета.uz» мухбирига хабар беришича, биринчи борт Термизга 15 октябрь куни етиб келади. Кейинги иккита самолётлар БМТнинг Дубайдаги Логистика марказидан 16−17 октябрь кунлари етиб келиши кутилмоқда.\nUNHCR вакили Бабар Балохнинг маълум қилишича, агентлик Афғонистон билан чегарадош ҳудудларда логистик марказларни ташкил этиш устида иш олиб бормоқда. Улар орқали Афғонистон ҳудуди ичида кўчишга мажбур бўлган 100 минглаб афғонистонликларга фавқулодда ёрдам бериш кўзда тутилган.\nЭслатиб ўтамиз, олдинроқ БМТ Бутунжаҳон озиқ-овқат дастурининг Афғонистонга ёрдам бериш доирасидаги асосий логистик марказини Термизда жойлаштириш бўйича қарор қабул қилинганлиги ҳақида хабар берилган эди. Сурхондарёдаги карго-марказда Афғонистонга гуманитар ёрдам бериш учун БМТ агентликлари томонидан катта омборхона шакллантирилиши ҳақида Европа Иттифоқининг Марказий Осиё бўйича махсус вакили Тери Хакала ҳам таъкидлаган эди.\n«Октябрь бошидан бери биз темир йўл орқали Афғонистонга БМТнинг Бутунжаҳон озиқ-овқат дастури маҳсулотларини юборяпмиз, ҳозиргача 40 та вагон ўтказганмиз», — деди карго-марказ раҳбарияти.\n«Кечалари ҳаво совуқлашмоқда ва бош-панасиз қолган одамларга тезлик билан ёрдам бериш зарур», — дея таъкидлади Балох. Унинг сўзларига кўра, ёрдамга муҳтож афғонлар сони 20 миллион кишига етган ва кундан-кунга ошиб бормоқда.\nБМТ Афғонистондаги гуманитар операциялар учун жаҳон ҳамжамиятидан сўраган 606 млн долларнинг ҳозиргача фақатгина 35 фоизи йиғилди. БМТ Бош котиби Антониу Гутерриш халқаро ҳамжамиятни Афғонистоннинг пароканда иқтисодиётини қутқариб қолиш учун маблағ йўналтиришга чақирди. Унинг айтишича, акс ҳолда бунинг оқибатлари нафақат афғон халқи, балки бутун дунёга сезилади.\nБМТ бугунги кунда фақатгина 5 фоиз афғон оилалари нормал озиқ-овқат билан таъминланганлиги ҳақида огоҳлантирмоқда. 5 ёшача бўлган болаларнинг ярмидан кўпи тўйиб овқатланмайди, ёрдам кўрсатилмаса улар оч қолиб кетиши мумкин, ёрдамни етказиб бериш мумкин бўлган вақт эса ўтиб кетмоқда, дейилади БМТ хабарида.\nСентябрь ойининг ўрталарида Ўзбекистон Афғонистонга катта партияда гуманитар ёрдам юборган эди.


29 июль куни Ўзбекистонда қандай об-ҳаво кутилмоқда? » Ўзбекистон янгиликлари – Zamin.uz\n, 04 2020, 18:55\n29 июль куни Ўзбекистонда қандай об-ҳаво кутилмоқда?\n28 июл, 12:39 1 183 Ўзбекистон\nГидрометеорология хизмати маркази эртага, 29 июль куни қандай об-ҳаво кутилаётганини маълум қилди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 23-25 даража, кундузи 35-37 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 20-25 даража, кундузи 30-35 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27 даража, кундузи 33-38 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 20-25 даража, кундузи 33-38 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 20-25 даража, кундузи 35-40 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 19-24 даража, кундузи 33-38 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, республика тоғ олди ва тоғ ҳудудларининг баъзи жойларида қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 14-19 даража илиқ, кундузи 23-28 даража иссиқ бўлади.\n21 июль куни Ўзбекистонда кутилаётган об-ҳаво маълумоти 20 июл, 15:15


«ДИНАМО» КИЧИК ҲИСОБДА «ПАХТАКОР»ГА МАFЛУБ БЎЛДИ\nТурнинг эътиборли ўйинларидан бири Самарқандда ўтди. Шу куни Олий Лига пешқадами ва амалдаги чемпион «Пахтакор» жамоаси «Динамо» меҳмони бўлди.\nУчрашув олдидан «Динамо» жамоаси таркибида муаммолар бор эди. Ижара асосидаги келишувга кўра, икки марказий ҳимоячилар Илдар Маматказин ва Акмал Холмуродовлар жамоага ёрдам бера олишмади. Уларнинг ўрнига ёш маҳаллий футболчилар тўп суришди.\nШиддатли ва курашларга бой ўтган учрашув тенгкурашлар остида бошланган бўлсада, 22-дақиқага келиб бурчак тўпидан амалга оширилган узатмани чемпионат тўпурарларидан бири Игорь Сергеев «Динамо» дарвозасига жойлаб қўйди.\nУшбу голдан сўнг жамоалар курашни тўхтатишмади ва ҳужумлар оқими давом этаверди. Қайд этиш жоиз, ҳар икки томон ҳам аксарият ҳолларда жуда асабий руҳда тўп суриб қўполликлар юзага келди.\nИккинчи бўлимда ҳам «Динамо» қарши ҳужумларда меҳмонлар дарвозасини ишғол этишга интилди, бироқ шу куни тошкентликлар ҳимоя қўрғони анча барқарор ўйин намойиш этди ва ягона гол учрашув тақдирини ҳал этди.\nОлий Лига. 12-тур. 7 июнь (якшанба)\n«ДИНАМО» - «ПАХТАКОР» - 0:1\nҲакамлар: Р.Бобомуродов, Р.Самандаров, О.Жумаев, И.Иброҳимов.\nГол: Игорь Сергеев, 22.\n«Динамо»: А.Мельничук, Б.Исроилов, М.Фомин, О.Зокиров, Ж.Азимов (И.Шарипов, 76), К.Шарофиддинов, М.Муродов, Н.Чипев, А.Агалиев, Ф.Абдусалимов, А.Ибрагимов.\n«Пахтакор»: А.Лобанов, А.Мерзляков, Е.Кримец, А.Ораховац, Д.Ҳошимов, А.Исматуллаев, В.Козак, С.Андреев, Ш.Каримов, И.Сергеев (Ж.Машарипов, 85), Б.Пардаев (А.Солиев, 57).\nОгоҳлантиришлар: М.Фомин 20, К.Шарофиддинов 90 - Д.Ҳошимов 32, А.Ораховац 88.\nЎқилди (марта): 1502. Киритилган сана: 2015-06-07 00:00:00.


“Бу улуғ Ватанда азиздир инсон!” - БУХАРСКИЙ ГОСУДАРСТВЕННЫЙ МУЗЕЙ-ЗАПОВЕДНИК\n8 май куни Ситораи Моҳи-Хосса халқ амалий безак санъати музейи филиалида Бухоро шаҳридаги 26-сон ўрта умумтаълим мактаби билан ҳамкорликда 9 май “Хотира ва қадрлаш куни” муносабати билан “Бу улуғ Ватанда азиздир инсон!” мавзусида тадбир ўтказилди.\nУлуғ Ватан урушида фашизм балоси йўқ қилишда жонбозлик кўрсатган ҳар бир Ватандошимизни қанча мадҳ этсак, қадрласак оз. Чунки, улар айни оғир ва машаққатли дамларда Ватан тинчлиги учун қалқон бўла олишган. Президент фармони асосида бу йил ҳам 1941-1945 йиллардаги Иккинчи жаҳон уруши қатнашчилари ва ногиронларига 2 000 000 (икки миллион) сўм миқдорида бир марталик пул мукофотининг берилиши уруш фахрийларини қўллаб-қувватлашга қаратилган эътирофдир.\nИнсон тарихий хотира билан уйғоқ экан, ҳамиша кекса авлод вакиллари, нуроний ва фахрийларни қадрлайлик. Зеро, қадр – инсонни юксакликка кўтаради, унинг фаолиятига, орзу-интилишларига, мақсад-маслкларига олижаноблик бағишлайди.\nТадбир сунгида Ситораи Моҳи-Хосса халқ амалий безак санъати музейи филиали ёнида жойлашган МФЙ ходимлари, музей илмий ходимлари (Жумаева Н. Насимов Б. Искандаров А.), мактаб укитувчилари сузга чикдилар. Тадбирда фаол катнашган укувчилар музей маъмурияти томонидан диплом билан такдирландилар.


Google энг арзон смартфонлар учун ҳам Android 11 тақдим этди! - Terabayt.Uz\nGoogle энг арзон смартфонлар учун ҳам Android 11 тақдим этди!\nҚидирув гиганти куни кеча ўн биринчи авлод мобил операцион тизимининг якуний талқинини намойиш қилган эди. Аллақачон Android 11’гача янгиланиши аниқ бўлган Samsung, OnePlus, Xiaomi, Oppo, Realme, Huawei, Motorola, LG ва Nokia смартфонлари рўйхати ҳам чиққан.\nСтандарт версиядаги Android 11 тизимидан сўнг, Google компанияси унинг тезкор хотираси кичик бўлган арзон смартфонларга мўлжалланган Android 11 Go Edition талқинини ҳам тақдим қилди.\nАйтиш керакки, «қиртишланган» биринчи Android Go Edition операцион тизими 2018 йили намойиш қилинган. Android 11 Go Edition эса унинг учинчи авлоди бўлиб, иловаларни ўтган йилги Android 10 Go Edition талқинига нисбатан 20 фоизга тезкор ишга тушира олади.\nAndroid 11 операцион тизимининг стандарт талқинида бўлгани каби, унинг арзон смартфонларга мўлжалланган версиясида ҳам чатларни бошқариш учун билдиришномалар марказида ягона бўлим ташкил этилган.\nЯнги авлод – Android 11 Go Edition операцион тизимида ҳам хавфсизликнинг янги функциялари жорий этилган; қурилмадан маълумот узатаётганда фойдаланувчи уларни назорат қилиши осонлаштирилган. Махфийликнинг янгиланган созламалари эса иловаларга смартфон микрофони, камераси, GPS ва бошқа датчикларидан фойдаланиш учун бир марталик рухсат бериш имконини яратган. Илова узоқ муддат ишлатилмай турса, унга берилган рухсатларни автоматик бекор қилиш функцияси жорий этилган. Булардан ташқари, Android 11 Go Edition имо-ишоралар орқали бошқаришни ҳам қўллаб-қувватлайди.\nGoogle’нинг таъкидлашича, кейинги ойдан Android 11 Go Edition платформаси тезкор хотира ҳажми 2 гигабайт ва ундан кам бўлган барча янги смартфонларда пайдо бўлади. Олдинги авлод Android Go тизимлари эса бу кўрсаткич 1,5 ГБ ва ундан кичик бўлар эди.\nДастурчиларнинг сўзларига кўра, Android 11 Go Edition тизимли смартфонлар фон режимида бир вақтнинг ўзида уч-тўрт иловани ишга тушира олади. Ишлаб чиқарувчилар ўзларининг кам хотирали смартфонларига Android 11 Go Edition тизимини ўрнатишлари мажбурий қилиб қўйилмайди, лекин тизим уларни қўллаб-қувватлайди.\n#Google #Oперацион тизим #андроид смартфон #мобиль операцион тизим #Android 11 R #Android 11 #Android 11 Go Edition


27 январ 2021, Тошкент вақти: 18:23\nЭрондаги зилзила қурбонлари сони янада кўпайиши мумкинлиги айтилмоқда.\nЭронда 12 ноябрь куни юз берган зилзилада қурбон бўлсанлар сони камида 207 нафарга етди, 1700 нафардан кўпроқ одам жароҳатланди.\nАввалроқ зилзила оқибатида 61 киши ҳалок бўлгани, юзлаб одамлар жароҳатлангани хабар қилинган эди.\nЭрон расмийларининг билдиришича, зилзила 12 ноябрь куни кеч соат 9дан 48 дақиқа ўтганида Эрон билан Ироқ чегараси атрофидаги ҳудудларда юз берди. 7,3 балл кучланишдаги зилзила нафақат Эрон ва Ироқда, балки Туркия ва Қувайтда ҳам сезилган.\nАҚШ геология хизмати зилзила маркази Ироқнинг Халабжа шаҳридан 32 километр жануби ғарбда 33,9 километр ер остида бўлганини билдирди.\nЭроннинг расмий IRNA агентлиги ҳукуматга таянган ҳолда зилзила қурбонлари сони янада кўпайиши кутилаётганини билдирди.


«Аччи-чу» - Уч илдиз\nby Тўлқин Эшбек · 25.02.2021\nШарофиддин Тўлаганов ижодий маҳорат мактабидан сабоқлар\nБолалигимизда тушлик учун помидор ва пиёздан туз қўшиб тайёрланадиган таом шундай аталарди. Мактабни битирдик, Тошкентга келдик. Биз «аччи-чу» дейдиган таом аслида салат экан, ҳақиқий номи «Аччиқ-чуччук» экан. Унга тошкентликлар бодиринг ҳам қўшар экан.\nКейинчалик «аччиқ-чуччук»ни тўйларда ҳам, ресторанларда ҳам, меҳмонда ҳам танаввул қилдик. Аммо битта «аччиқ-чучук» ҳамон оғзимда қолган.\nГап шундаки, қандайдир иш билан ўн йиллар аввал бир куни Тўлқин Эшбек билан учрашиб қолдим. Қўярда қўймай уйига таклиф қилиб қолди. Ноқулай бўлса-да боришга мажбур бўлдим. Уйда ҳеч ким йўқ экан. Тўлқин ака шоша-пиша тушликка уриниб кетди. Кечагидан қолган таом бор экан(менимча -мошкичири эди), шуни иситдилар, шу билан бирга салат — ўша биз билган «аччи-чу» тайёрладилар. Тушлик бўлгани учунми «аччи-чу»ни ажиб бир завқ билан танаввул қилдим. Таъми оғзимда қолди. Аммо эътибор бермадим.\nОрадан ойлар, балки йиллар ўтгандир, бир куни ҳамкасбим Аҳмаджон Бузриков билан «28» автобусда ишдан қайтаётган эдик, Эски шаҳардан бир сетка помидор кўтарган Тўлқин Эшбек чиқиб қолди, «бир ўтирайлик» дея қўярда -қўймай ўзлари истиқомат қиладиган «Медгородок»ка олиб кетди. Шифокорлар шаҳарчасидаги бозор ёнида таҳминан 10 кишилик мўъжазгина ошхона бор. Шашлик буюртма қилдик. Шашлик пишгунга қадар Тўлқин ака, Эски шаҳардан сотиб олган 5 кило помидорининг нақ 2 килосидан аччиқ-чуччук тайёрлашга киришиб кетди. Шашлик бир томон, аччиқ-чуччук бир томон бўлди. Сирини сўрадим. Тўлқин ака «аччиқ-чуччук» тайёрлашдан аввал помидорнинг пўстлоғини тозалар экан. Қойил.\nМактабда Борис Полевойнинг «Чин инсон қиссаси»ни ўқиганмиз. Унда иккинчи жаҳон урушида учувчи Алексей Мересьевнинг 18 кун судралиб ўзи хизмат қилган полка етиб боргани, кейинчалик совуқ урдириб қўйган оёғидан айрилган бўлишига қарамай учувчилик қилгани ёзилади.\nБир неча йил муқаддам Тўлқин ака шифохонага тушиб қолди. Аммо Тўлқин ака тушкунлика тушмади. Фаол ижодларини давом эттираверди. Меҳнатлари самарасини ФБда, «Училдиз» сайтида кўриб турибмиз. Бу каби иш ҳамманинг ҳам қўлидан келавермайди.\nТўлқин аканинг яна бир фазилати бор. Тўлқин ака устозларига оқибатлидир. Пиримқул Қодировни ҳамон ҳурмат қиладилар.\nМен «нима учун Тўлқин ака бунчалик содда?» дея ўйлардим.\nКейин билсам 1 июнь куни таваллуд топган эканлар.\nБунда ҳам бир ҳикмат бўлса керакда.\nАммо Тўлқин ака тайёрлаган «аччи-чу»га гап йўқ.\n«Олтин қалам» мукофоти совриндори\nNext story Меморандум имзоланди\nPrevious story Дониш домла дил дафтаридан


АрМИ – 2019: Вакилларимиз “Танк биатлони”да ҳамон биринчи\n7 Авг 2019 1663\nБешинчи халқаро армия ўйинларининг диққат марказида турган “Танк биатлони” мусобақаси борган сари қизғин тус олмоқда. Кеча, 6 август куни иккинчи экипаж аъзолари ўз маҳоратларини синовдан ўтказди, деб хабар беради Мудофаа вазирлиги матбуот хизмати.\nБугунги баҳсда вакилларимиз олдинги жамоамизга нисбатан анча яхши натижа кўрсатди. Сарфланган вақт ва йўналиш бўйлаб ҳаракатланиш, тўсиқларни забт этиш борасидаги натижаларимиз таҳсинга лойиқ. Умумий ҳисобда экипаж механик ҳайдовчиси кичик сержант Авазбек Мустафоқулов Т-72 Б-3 танкини 73 км/соат тезлик билан ҳар бир тўсиқдан беталофат олиб ўтиб, томошабинлар эътиборига сазовор бўлди.


18 февраль: об-ҳаво қандай бўлади?\n13:25 / 17.02.2016\nРеспублика Гидрометеорология марказининг хабар беришича, 18 февраль куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 0-2 даража совуқ, кундузи 12-14 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража илиқ, баъзи жойларда 2 даражагача совуқ, кундузи 12-17 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7 даража илиқ, баъзи жойларда 2 даражагача совуқ, кундузи 15-20 даража илиқ бўлади.


"Қўқон-1912" янги мавсумда энг камида қайси ўрин учун курашади? Бахтиёр Ашурматов бу саволга жавоб берди\n16 февраль, 2021, 10:18\n“Ўзбекистон-U22” жамоасига қарши бўлиб ўтган ўртоқлик учрашувидан сўнг, “Қўқон-1912” жамоаси бош мураббийи Бахтиёр Ашурматов "Спорт" телеканали мухбирига интервью берди.\n- Ўтган мавсумда жамоамиз ёмон иштирок этмади. Лекин мавсум сўнггидаги жароҳатлар, захира ўриндиғимизнинг торлиги бизни совринли ўринлардан бирини эгаллашимизга тўсқинлик қилди. Ўйлайманки, биз бу йил ҳам рақобатбардош жамоа туза оламиз. Бу йўлда изланяпмиз. Жамоамизни нисбатан ёшартиришга ҳаракат қиляпмиз.\nБугунги Ўзбекистон олимпия терма жамоасига қарши ўйин биз учун жуда ҳам фойдали бўлди. Кўплаб ёш футболчиларни яна бир бор кўрикдан ўтказиб олдик. Ўринбосарлар таркибидан келган ёшларимиз ва жамоамизга янги таклиф қилинган ёш футболчилар бугунги ўйинлари билан мураббийлар штабида илиқ таассурот қолдиришди. Сардор Етовқўзиев, Жамшид Раҳматуллаев, Илҳом Ваҳобов каби футболчилар ўйиндан-ўйинга жамоамизга мослашиб боришмоқда. Ўйиннинг иккинчи бўлимида барибир ёш футболчиларимизда бироз тажриба камлиги билиниб қолди ва биз гол ўтказиб юбордик.\nЖамоамиз таркибига кучли футболчилар қўшилишда давом этмоқда. Ярим ҳимоячилар Асадбек Собиржонов ва Якуба Бамба сафимизга олинди. Бу футболчилар ўйинимизни кучайтиради, деб ўйлайман.\nҲозир ҳамма жамоалар мавсумга жиддий тайёргарлик кўришяпти. Лекин мени кўпроқ ўзимни жамоамнинг тайёргарлиги қизиқтиради. Биз мавсумга яхши тайёр бўлишимиз, ўтган мавсумдаги натижамиздан кам бўлмаган натижа учун курашишимиз лозим. Бу йўлда биз меҳнат қилишдан тўхтамаймиз. Мухлисларимизнинг эса жамоамизни қўллаб-қувватлаб туришлари ҳамда жамомизга ишонишлари биз учун жуда муҳим. Улар бизни қўллаб туришса биз албатта ўтган йилдагидек жанговар футбол намойиш қиламиз. Шу ўринда барча мухлисларимизга соғлик ва ишларида омад тилайман", - деди Бахтиёр Ашурматов.\nЭслатиб ўтамиз, "Қўқон-1912" ўтган мавсум Суперлигада 5-ўринни эгаллаган эди.


Чет элликларга Қозоғистоннинг ёпиқ туристик объектларида бўлиш ҳуқуқи берилди\n12:51 / 05.08.2015\nЧет эллик сайёҳлар Қозоғистоннинг ёпиқ туристик объектларида бўлиши мумкин. Бу ҳақда мамлакат инвестициялар ва ривожланиш вазирлиги матбуот хизмати хабар бермоқда.\nУшбу объектлар рўйхатига Катта Олма-Ота кўли, Чорин миллий табиий боғлари, Жунғор Олатови, Кўлсой, Чимбулоқ тоғ курорти, Медео, Кўкжайлов, Устюрт табиат қўриқхонаси, Оқтов, Атиров, Уральск, Риддер, Сариоғоч, Тараз шаҳарлари кирди.\nҲукумат қарори бош вазир Карим Масимов томонидан имзоланди ва эндиликда уни чоп этишга тайёргарлик кўрилмоқда.\n2014 йил 16 апрелида имзоланган “Чегара чизиғи, карантин чизиғи ва чегара зонаси сарҳадларини белгилаш тўғрисида”ги ҳукумат қарорига биноан кўплаб объектлар ХХР билан чегарадаги 25 км ли зонага киритилиб, ҳужжат тартибининг қаттиқлаштирилиши боис хорижлик туристларнинг уларга бориши мураккаблашган ёки тақиқланган эди. Бунинг учун ички ишлар вазирлигидан махсус русхатнома олиш талаб этилар эди.\nШу боис инвестициялар ва ривожланиш вазирлиги маҳаллий ҳокимиятлар билан ҳамкорликда туристик объектлар рўйхатини тузиб чиқди. Ушбу рўйхатдан ўрин олган объектлар чекловлардан озод қилинади.


Шавкат Мирзиёев Ислом Каримов қабрини зиёрат қилди ва ёдгорлик мажмуаси қурилиш ишлари билан танишди - Zamin.uz\n14:21 / 10.06.2017\nЎзбекистон Президенти Шавкат Мирзиёев 10 июнь куни Ўзбекистон Республикаси Биринчи Президенти Ислом Каримов қабрини зиёрат қилди. Таомилга биноан Қуръон тиловат қилинди. Бу ҳақда “ЎзА”га таяниб “Дарё” хабар берди.\nШавкат Мирзиёев қурилиш ишларининг бориши билан танишди. Қурилиш лойиҳасига кўра, Ҳазрати Хизр мақбараси атрофида миллий меъморлик анъаналари асосида қўшимча айвонлар, чойхона қурилмоқда, бошқа қулайликлар яратилмоқда. Президентга мазкур қурилиш объектларининг лойиҳалари ҳақида сўзлаб берилди.\nШавкат Мирзиёев Биринчи Президент мақбараси Ҳазрати Хизр масжиди билан уйғун бўлиши зарурлигини таъкидлади. Айвонлар мақбара билан ҳамоҳанг бўлишига алоҳида эътибор қаратиш зарурлигини қайд этди.\nМақбарани янада такомиллаштириш, зиёратчилар учун барча қулайликлар яратиш бўйича тавсиялар берди. Мажмуа атрофини кенгайтириш ва ободонлаштириш, замонавий тунги ёритиш тизими билан таъминлаш зарурлигини таъкидлади. “Замин” янгиликларини “Twitter”да кузатиб боринг\nСамарқанд шаҳрида Ислом Каримов мақбараси очилди (фото)\nШавкат Мирзиёев Самарқанд шаҳрига ташриф буюрди\nРоссиядан поездда олиб келинган фуқаролар Намангандаги карантин зонасига жойлаштирилди


Хокимлик янгиликлари-Жиноятчиликнинг олдини олишда “Сурхондарё тажрибаси” амалиётга татбиқ этилади\nГлавная Хокимлик янгиликлари Жиноятчиликнинг олдини олишда “Сурхондарё тажрибаси” амалиётга татбиқ этилади\nЖиноятчиликнинг олдини олишда “Сурхондарё тажрибаси” амалиётга татбиқ этилади\n2020-11-17 / 63\nЎзбекистон Республикаси Ички ишлар вазири Пўлат Бобожонов бошчилигидаги ИИВ, Миллий гвардия ва Бош прокуратура масъул ходимларидан иборат идоралараро ишчи гуруҳи томонидан жорий йилнинг 12-14 ноябрь кунлари Сурхондарё вилоятининг барча туман ва шаҳарларида жамоат хавфсизлигини таъминлаш борасида олиб борилаётган ишлар ўрганиб чиқилди.\nЎрганишлар якуни бўйича Ички ишлар вазири Пўлат Бобожонов ва вилоят ҳокими Тўра Боболов иштирокида Сурхондарё вилояти ҳокимлигида йиғилиш ўтказилди. “Обод маҳалла – хавфсиз маҳалла” тамойили асосида маҳалла ва оилани қўллаб-қувватлаш, ички ишлар органлари ҳамда Миллий гвардия билан ҳамкорликда амалга оширилган ишлар муҳокама қилиниб, йўл қўйилган камчиликлар танқид қилинди.\nШунингдек, ҳудудлар бўйича масъулларнинг ҳисоботи тингланди. Маҳаллаларда “жиноятчиликни жиловлаш” борасида камчиликка йўл қўйилаётган ҳудудларда ички ишлар органлари, маҳалла, Миллий гвардия ва бошқа тегишли идора ва ташкилотларнинг жиноятчиликни барвақт олдини олиш бўйича вазифаларига доир тақдимоти намойиш этилди.\nШунингдек, маҳалла ва бозор ҳудудларида қайд этилган жиноятларнинг асл сабаблари ва уларни келтириб чиқарган омиллари муҳокама қилинди. Бу борада жиноятчилик кўрсаткичлари нисбатан юқори бўлган Денов, Жарқўрғон ва Шеробод туманларида вазиятни ижобий томонга ўзгартириш бўйича алоҳида чора-тадбирлар ишлаб чиқилди.


Қатор рус нашрлари Марказий Осиё давлатларига Афғонистон орқали «ИШИД» ва «Толибон»нинг хавфи ортиб бораётгани ҳақида ёзади. Хўш, бу хавф ҳақиқатда мавжудми? Сурхондарё вилояти ҳокими Тўра Боболов Kun.uz билан суҳбатда шу мазмундаги саволга жавоб берди.\n«Мен яқинда ҳам Афғонистонга бордим. Бизга чегарадош Балх вилояти губернатори билан яқиндан ҳамкорлик қиламиз. Хавф йўқ, десак хато қилган бўламиз. Чунки Афғонистон шундай ҳудудки, у ерда қарийб 44 йилдан бери уруш бўляпти. Уларда таҳдид кўп. Биз у томондан хавф йўқ, десак хато қилган бўламиз», – деди ҳоким.\nУнинг айтишича, Сурхондарёдаги барча раҳбарлардан ҳам биринчи навбатда доимий огоҳлик талаб қилинади.\n«Менинг ҳам биринчи ўриндаги кундалик масалам – чегара масаласи. Чегарада кўп юраман. Ҳар якшанба куни ҳарбийлар билан ишлаш куним бўлади. Айтишим мумкинки, Сурхондарёнинг барча чегарасини босиб чиққанман. Ҳарбийларнинг ҳам аксарияти билан мулоқотда бўлганман.\nАфғонистонда ҳамиша хавф бор, лекин биз гаплашиб турамизки, бизга яқин чегара ҳудудлари тинч. Чегарадош ҳудудлар тинч», – деди Тўра Боболов.\nСурхондарё вилояти ҳокими билан қилинган интервьюни тўлиқ ҳолда қуйидаги ҳавола орқали томоша қилишингиз мумкин.


Rishton.uz - СЕКТОР РАҲБАРИНИНГ БУГУНГИ КУНИ\nСЕКТОР РАҲБАРИНИНГ БУГУНГИ КУНИ\n2020-10-10 16:48:09 48\nРиштон тумани ҳокими 1-сектор раҳбари Суфҳонжон Солиевнинг бугунги иш куни Риштон туманида жойлашган «Ибн Сино» номли хусусий мактабга бориш билан бошланди.\nРиштон туманидаги кўркам, замонавий иншоотлардан бири бўлган Ибн Сино номли хусусий мактабида тажрибали ўқитувчилар дарс беришади. Ушбу хусусий мактабни тамомлаган ва бу мактабдаги репетиторлик курсларига келадиган 320 нафар ўқувчи жорий йилда олий таълим муассасига ўқишга қабул қилинди.\nТашриф давомида туман ҳокими хусусий мактабнинг истиқболли лойиҳаларини қўллаб-қувватлашини айтиб ўтди.\nШундан кейин туман ҳокими 1-сектор ҳудудида жойлашган Қуйи Авазбой маҳалласига ташриф буюрди. Ташриф давомида туман ҳокими маҳалла фуқаролар йиғини томонидан олиб борилаётган ишларни кўздан кечирди.\nТуман ҳокимининг бугунги режасига «темир дафтар»га киритилган фуқаролар билан суҳбатлашиш улар ҳолидан хабар олиш ҳам киритилган эди. Режага кўра, 1-сектор раҳбари Қуйи Авазбой МФЙда яшовчи «темир дафтар»га киритилган фуқаро Тўхтасин Абдулҳакимовнинг хонадонига борди. Ушбу фуқарога субсидия асосида иссиқхона қуриб берилган экан. Туман ҳокими маҳалла мутассадиларига тегишли кўрсатмаларни берди.\nТуман ҳокими ташриф давомида Қуйи Авазбой МФЙда яшовчи ва «темир дафтар»га киритилган яна бир фуқаро Зоҳиджон Исмоилов хонадонига ҳам ташриф буюрди.\nУшбу фуқарога имтиёзли кредит асосида иссиқхона қуриб берилган бўлиб, бу хонадон энди даромад олишни бошлаётгани ойдинлашди.\n1-сектор раҳбари Қуйи Авазбой маҳалласига қилган ташриф давомида фуқаролар билан суҳбатда бўлиб уларнинг мурожаатларини тинглади ва ушбу мурожаатларни бартараф этиш борасида аниқ чора-тадбирлар белгиланиши айтиб ўтди.


Шароф Рашидов тумани “Шариллоқ” маҳалласида яшовчи фуқаро мурожаати ўрганилди ва қуйидагилар маълум бўлди » Sangzor.uz - Инновацион ахборот портали\nSangzor.uz » Жиззах янгиликлари » Шароф Рашидов тумани “Шариллоқ” маҳалласида яшовчи фуқаро мурожаати ўрганилди ва қуйидагилар маълум бўлди\nШароф Рашидов тумани “Шариллоқ” маҳалла фуқаролар йиғини “Шаршара” кўчасида яшовчи фуқаро Михлибоева Наргиза Усмонкуловнанинг 2020 йил 2 август куни телеграм ижтимоий тармоғи орқали “Шариллоқ” маҳалла фуқаролар йиғини раиси (оқсоқоли) М.Ақбутаевнинг хатти-харакатларидан норози эканини маълум қилиб қолдирган мурожаати юзасидан Маҳалла ва оилани қўллаб-қувватлаш туман бўлими маъсуллари ҳамда “Шариллоқ” МФЙ фаоллари фуқаронинг яшаш хонадонига бориб суҳбат ўтказди ва қуйдагилар аниқланди.\nЎтказилган суҳбат давомида, фуқаро Михлибоева Наргиза Усмонкуловна 1982 йилда туғулганлиги, 2-гуруҳ ногирони экани, оилали, 2 нафар фарзанди борлиги маълум бўлди.\n“Шариллоқ” МФЙ томонидан фарзандларининг парвариши учун 14 ёшга доир нафақа пули олиб келаётганилиги, юқорида келтирилган мурожаат юзасидан унинг ҳеч қандай хабари йўқлиги аниқланди.\nУшбу мурожаат унинг укаси Худойназаров Музаффар томонидан ёзилгани маълум бўлди.\nН.Михлибоева “Шариллоқ” МФЙ раиси ва раис ўринбосарлари томонидан байрам саналарида йўқлаб турилиши ҳамда ҳозирги вақтда жорий этилган карантин вақтида керакли бўлган озиқ-овқат маҳсулотлари етказиб берилиб турилгани суҳбат давомида маълум бўлди.\nН.Михлибоева укаси бўлмиш М.Худойназаровдан ижтимоий тармоқлар ёрдамида соғлигини тиклашда амалий ёрдам берилишини сўраб мурожаат қолдиришини сўраган, “Шариллоқ” МФЙ раиси М.Ақбутавега хеч қандай эътирози йўқлигини таъкидлаб ўтди.\nЖиззахлик фуқаро қарзини қайтармаслик мақсадида қотилликка қўл урди


http://karinform.uz/ > Баспа ушын > Қарақалпақ мәмлекетлик университетинде профессор Қурбанбай Жәримбетовтың 70 жыллығы кең түрде белгиленди\nhttp://karinform.uz > Madeniyat, Maqala > Қарақалпақ мәмлекетлик университетинде профессор Қурбанбай Жәримбетовтың 70 жыллығы кең түрде белгиленди\n2018-жылдың 14-апрель сәнесинде Бердақ атындағы Қарақалпақ мәмлекетлик университетиниң мәденият сарайында филология илимлериниң докторы, профессор, Қарақалпақстан Республикасына мийнети сиңген илим ғайраткери Қурбанбай Жәримбетовтың 70 жыллық юбилейине бағышлап «Ҳәзирги қарақалпақ әдебияттаныў илиминиң сәрдары» атамасындағы республикалық илимий-теориялық конференция өткерилди.\nКүнниң биринши ярымында Қурбанбай Жәримбетовтың илимий мийнетлериниң көргизбеси болды, Қарақалпақстан телерадиокомпаниясы тәрепинен таярланған «Устаз жолы» көрсетиўи жыйналғанлардың нәзерине усынылды. Илимий-теориялық конференцияны Қарақалпақстан Жазыўшылар аўқамының баслығы К.Кәримов кирис сөз бенен ашты ҳәм басқарып барды.\nКонференцияда Пердебай Нуржановтың «Қ.Жәримбетов мийнетлеринде қарақалпақ әдебияты тарийхы ҳәм әдебият теориясы мәселелери» атамасындағы, Бахтияр Генжемуратовтың «Қ.Жәримбетов – белгили алым, устаз ҳәм сыншы, публицист» деген темалардағы баянаты тыңланды. Соң елимизге белгили болған инсанлар Ш.Уснатдинов, Ф.Мўминов, Н.Айымбетовлар шығып сөйлеп, Қурбанбай Жәримбетовты 70 жыллық юбилейи менен қутлықлады.\nИлаждың екинши бөлиминде Қарақалпақстан Республикасы Мәденият министрлиги тәрепинен таярланған концерт бағдарламасы жыйналғанлардың итибарына усынылды.\nИлажда Қарақалпақстан Республикасы Жоқарғы Кеңесиниң комитет баслығы Даўыт Қурбаниязов қатнасты.\nМағлыўмат ушын, Қурбанбай Жәримбетов 1948-жылы Кегейли районының «Қызыл үй» аўылында туўылған. 1965-1970-жыллары Қарақалпақ мәмлекетлик педагогикалық институтының рус тили ҳәм әдебияты факультетинде оқыған. 1985-жылы «Уллы Ўатандарлық урыс жылларындағы қарақалпақ совет поэзиясы» деген темада кандидатлық диссертациясын жақлаған. Илимпаздың 2005-жылы «XIX әсир қарақалпақ лирикасының жанрлық қәсийетлери ҳәм раўажланыў тарийхы» деген темада жақланған докторлық диссертациясы қарақалпақ әдебияттаныўында өз алдына илимий-изертлеў бағдарына тийкар салды. 2010-жылы профессор илимий атағы, 2011-жылы «Қарақалпақстан Республикасына мийнети сиңген илим ғайраткери» ҳүрметли атағына ийе болды.\nОның көп жыллық илимий-педагогикалық хызметиниң нәтийжеси сыпатында «Әдебияттаныў атамаларының орысша-қарақалпақша түсиндирме сөзлиги», «Әдебияттаныўдан сабақлар», «Қарақалпақ әдебияты» атамаларындағы китаплары баспадан шықты.\nСондай-ақ, Н.А.Кунның «Әййемги Грецияның мифлери ҳәм легендалары» атамасындағы китабын аўдармалаған.


11 яшар болани ким “ўлдирди“? Сўз шифокорларга | Qalampir.uz\n11 яшар болани ким “ўлдирди“? Сўз шифокорларга\nИнтервью\t07 Октябрь 2020 20:58 21684\nОхирги вақтларда шифокорларнинг беморларга бўлган муносабати, ўз ишига нисбатан садоқатсизлиги мавзуси билан боғлиқ ҳолатлар кун тартибида турибди. Шифокорлар ўз ҳаётини хавф остига қўйиб, беморларни даволаётгани рост, лекин улар орасида оқ халатга доғ тушираётган ёки масъулиятсизлари ҳам йўқ эмас, десак тўғри бўлади.\nХабарингиз бор, Ўзбекистон Республикаси Соғлиқни сақлаш вазирлигининг расмий ахборотига таяниб, Тошкент вилоятида 11 яшар Муҳаммад Ўринбоев коронавирусдан вафот этгани ҳақида хабар берган эдик. Бу мамлакатда коронавирусга чалинган болаларнинг вафоти билан боғлиқ илк ҳолат экани айтилганди. QALAMPIR.UZ Муҳаммад Ўринбоевнинг ота-онаси билан суҳбатда бўлгани ва болакайнинг ота-онаси шифокорлардан норозилиги ҳақидаги видеони эълон қилган эди.\nВоқеага бир томонлама ёндашмаслик, бу ҳақида тўлиқ маълумот олиш мақсадида Бўстонлиқ тумани тиббиёт бирлашмасига бориб, болакайни қабул қилган шифокорлар билан суҳбатда бўлдик. Муҳаммад Ўринбоевга нега COVID-19 ташхиси қўйилгани, унинг ҳолати аслида қандай бўлгани ва ота-онасининг норозилигига шифокорларнинг муносабати билан қизиқдик.\nБолани қабул қилган Бўстонлиқ тумани тиббиёт бирлашмаси педиатри Наталий Ускова болакай олиб келинганда қандай ҳолатда бўлгани ҳақида айтиб берди.\n“5 сентябрь куни соат 8:00 ларда болакай бурнидан кўп қон кетаётгани учун мурожаат қилинди. Унинг бурнига томпон қўйилди. Мени педиатр сифатида болага қараш, унга ёрдам бериш учун чақиришди. Назорат вақтида боланинг тана ҳарорати 38 даража эди. Нафас олиши жуда қийинлашиб, дақиқасига 52 мартани ташкил этаётганди. Сатурацияси ҳам 78 фоизга тушиб қолганди. Бу жуда ёмон кўрсаткич. Боланинг аҳволи оғир эди. Мен уни дарҳол рентгенга олиб бордим, ўпкаси текширилди. Рентгенда икки томонлама пневмония аниқланди. Ўпканинг тахминан 50 фоизи зарарланганди. Лекин биз аниқ коронавирус, деб айта олмасдик. Кейин мен маслаҳатлашиш учун инфекционист ва реаниматолог шифокорни чақирдим. Уларга болани тана ҳарорати, енгил ва қисқа йўтал, бурундан қон кетиши безовта қилаётганини айтдим. Бу бола аввал бизда даволанганди. У нефролог ва ҳудудий педиартнинг ҳисобида турган ҳамда кузатиб борилган.\nБолакай гармонга боғланиб қолганди. Мунтазам равишда гармон оларди. Сўнгги вақтларда 6 та таблеткадан преднизолон қабул қиларди. Бизга мурожаат қилишган куни преднизолон дори воситасини истеъмол қилмаганди. Биз учаламиз уни жамоа бўлиб текширдик, ренгген натижасини кўрдик ва коронавирус инфекцияси деб ўйладик. Аммо аниқ ташхис қўя олмадик. Бу ҳақда ўз раҳбариятимизга хабар қилдик. Раҳбарият вилоят билан гаплашди ва вазиятни тушунтирди. Биз бу болани қаерга ётқизиш мумкинлигини сўрадик. Бола реанимацион эди. Бизга Чирчиқдаги, 9-кичик тумандаги COVID марказига ётқизишимиз айтилди. Биз ўз тез ёрдам автомобилимизда болани COVID марказига юбордик. Боланинг тана ҳарорати юқори ва аҳволи оғир бўлгани учун биз унга Тана хароратини туширувчи дорилар ва гармон қилдик”, дейди Наталий Ускова\nБўстонлиқ тумани тиббиёт бирлашмаси Реанимация бўлими мудири Худоёр Дўсовнинг айтишича, боланинг аҳволи оғир бўлган. У шифохонага келганида иситмаси борлиги, нафас олиши қийинлиги яққол кўриниб турганини айтиб ўтди. Лекин болакайнинг ота-онаси берган баёнот шифокорларники билан мос келмаётгани сабабли Реанимация бўлими мудири Худоёр Дўсовга бир неча савол билан мурожаат қилдик.\nХудоёр Дўсов, шифокор: — 5 сентябрь куни тахминан соат 9:00 лар атрофида мени Реанимация бўлимидан чақиришди. Оғир аҳволдаги бола келгани ва уни кўришим айтилди. Болани келиб кўрган вақтимда, уни бутун бадани шишган, тери ва шиллиқ қаватлари оч пушти рангда эди. Бола ҳансираган ҳолда эди. Унинг бурнига тампон қўйилган ва у тампон қон шимилган ҳолда қип-қизил бўлиб турганини айта оламан. Беморнинг ўпкасини эшитиш жараёнида унда нам хириллаш борлиги, эркин нафас олмаётгани сезилди. Болада оқ Акроцианоз белгилари бор эди. Зудлик билан боланинг қондаги кислород миқдори ўлчанганда, 65-60 % эканлиги аниқ бўлди. Болани зудлик билан сунъий нафас олиш аппаратига уладик. Бола ҳақида онасидан маълумот олиш жараёнида, унда чақалоқлик вақтидан Гломерулонефрит касаллиги борлиги, 2012 йилдан буён Тошкент давлат тиббиёт академияси нефрология бўлими, кейинчалик Чирчиқ шаҳридаги болалар тиббиёт бирлашмасининг нефрология бўлимида даволангани аниқланди. Бу гал бурнидан қон кетиб, ҳансираб Бўстонлиқ тумани тиббиёт бирлашмасининг қабулхонасига келган. Унда коронавирус касаллигининг белгилари аниқ яққол кўрингани, яъни қондаги кислород миқдори 60 дан ошмагани, ҳансираши 50-60 тага борганини ҳисобга олиб, дарҳол маъмуриятга маълумотларни тақдим этдик. Бизни раҳбарият вилоят ССБ билан боғланди. 1,5 соатлар оралиғида беморни Тез ёрдан машинасида Чирчиқ шаҳар COVID марказига юбордик. Лекин шуни аниқ айтаманки, боланинг аҳволи оғир эди\nФеруза Нажмиддинова, журналист: — Коронавирусга чалинган беморлар орасида ҳам бурундан қон кетиши кузатиладими?\nХ.Д.: — Йўқ, бундай ҳолат коронавируснинг белгиси деб айта олмаймиз. 11 ёш бола деярли 2012 йилдан буён Гломерулонефрит билан касалланган, бурин қонашининг сабаби ДВС (диссеминированная внутрисосудистая свёртываемость) бўлиши мумкин. Бу қон томирни ичида қоннинг ивиш даражаси ортиб кетади. Иккинчи томондан COVID болани аҳволини оғирлаштирган, лекин болада ҳансираш борлиги, қондаги кислород миқдорининг пастлигига қараб коронавирус экканлигига гумон пайдо бўлиб зудлик билан COVID марказига юборишга қарор қилдик.\nФ.Н.: — Боладан анализ олмай туриб, шунчаки гумон билан уни Коронавирус билан касалланган беморлар даволанаётган шифохонага юбориш қанчалик тўғри?\nХ.Д.: — Биз нафақат клиник белгиларига қараб балки, рентген натижасига қараб ҳам шу қарорга келдик. Рентген натижаси 50% ўпканинг зарарланишини кўрсатган эди. Боланинг натижалари аҳволига қараб унда кўпроқ коронавирус деб ўйлаб дарҳол COVID марказига юбордик.\nФ.Н.: — Болакайнинг ота-онаси билан суҳбатда бўлганимизда воқеа бўлишидан аввал болакайда ҳарорат бўлмаганини айтишди. Болани коронавирус деб айтсак ҳам шу кунгача у билан мулоқотда бўлган яқин қариндошлари ҳам коронавирус билан оғримаган.\nХ.Д.: — Ҳозир ҳансираш ҳисобига сизда ёки бошқада коронавирус бор деб айта олмаймиз. Чунки кўп ҳолларда юрак етишмовчилиги натижасида ҳам ҳансираш бўлиши мумкин. Астма касаллиги билан оғриганларда, умуман нафас етишмовчилиги билан оғриганларда ҳам ҳансираш ҳоллари бўлади. Лекин шуни айтиш керак, болада ҳансираш ўзгача эди. Нафаси юзакилиги ва тез-тез нафас олгани айнан коронавирусда учраб туради.\nФ.Н.: — Болани рентген қилиш жараёнида уни футболкаси ечилмаган ва уни рентген қилиш жараёнида онасидан қоғоз тутиб туриш кераклигини айтишган. Бу қанчалик тўғри?\nХ.Д.: — Қоғоз эмас плёнкада кассета бўлади шуни тутиб туриши айтилган бўлиши мумкин. Рентгенда ўзига яраша нурланиши бор, ходимларимиз ҳар куни рентген хонасига 10-20 маротаба киришади, уларни ҳам уйида болалари бор, бу вазиятда онаси ушлаб туриши тўғри деб ўйлайман.\nФутболкани ечилмаганига келсак, Рентген аппаратимиз янги бўлганлиги сабабли, рентген учун кийим ҳалал бермайди деб айтсам тўғри бўлади.\nФ.Н.: — Болакайнинг отаси шифокорларнинг “тезроқ COVID деб ёзиб беринглар пул ишлаб оламиз” деган гапларини эшитган, бу қанчалик рост ва умуман бир беморни коронавирус бўлиб COVID марказига кетишидан шифокорлар қанчалик манфаатдор?\nХ.Д.: — Ҳеч қайси ходим кимнидир бесабаб COVID деб ёзиб, у марказга юборишдан манфаатдор эмас, бу учун қўшимча маош олмайди. Ким қандай талқин қилганини билмайман, лекин бу нотўғри.\nФ.Н.: — Агар рентгенда 50% пневмония аниқланса, бу COVID-19 деганими?\nХ.Д.: — Доим ҳам эмас. Рентгенограммада Матовое стекло деган тушунча бор – ўпканинг чегаралари ноаниқ ёйилган, ҳаттоки қовурғаларни суръати тиниқ бўлмайди. Бу ҳам СOVID’нинг белгиси ҳисобланади.\nКоронавирус Ўзбекистонда Муҳаммад Ўринбоев\n22 Февраль 19:00 53032\n22 Февраль 11:14 28353\n22 Февраль 17:13 24224\n22 Февраль 11:49 20340\n23 Февраль 13:22 18088


Медведев Сербияга боради\n29 ноябр 2021, Тошкент вақти: 07:42\nРоссия президенти Дмитрий Медведев бугун Сербияга сафар қилади.\nКремл раҳбарининг Сербия президенти Борис Тадич билан музокаралари давомида икки давлат ўртасида, айниқса нефт ва газ соҳасида савдо-иқтисодий ҳамкорликни ривожлантириш масаласи бош мавзу бўлиши кутилмоқда.\nБундан ташқари, томонлар Россиянинг "Жанубий Оқим" деб номлаётган газ қувури лойиҳасини муҳокама этишади.\nМазкур лойиҳага кўра, қувур Россиянинг Қора денгиз соҳилларидан бошланиб, Болгария, сўнг Сербия ва Венгрия орқали Австриягача етиб бориши керак.\nТашриф давомида Россия президенти Сербия парламентида чиқиш қилади.


27 феврал 2021, Тошкент вақти: 08:51\nЎзбекистонда туристлар минган автобус дизел ёнилғисиз қолди\nҚашқадарё вилоятининг Косон туманидан ўтувчи магистрал йўлдаги АЁҚШларда дизел ёнилғисининг йўқлиги сабабли хорижлик сайёҳлар тушган автобуслар яна тўхтаб қолмоқда.\n12 октябрь куни италиялик сайёҳлар тушган автобус АЁҚШда дизел ёнилғиси йўқлиги сабаб икки соат туриб қолди.\nОзодлик 4 октябрда ҳам бу ҳақда хабар бериб, япониялик сайёҳларнинг АЁҚШда қолиб кетгани ҳақида ёзган эди.\nЎзбекистон Энергетика вазирлиги бу хабарга муносабат билдириб, Косон туманидаги биржага 45,4 минг тонна дизел ёнилғиси қўйилганлиги, лекин шунинг фақат 14,6 минг тоннасига харидор чиққанини ёзган ва бунда хусусий АЁҚШларнинг ўзларини айблаган.\nАммо, хусусий АЁҚШлар раҳбарлари улар учун биржадан дизел ёнилғиси сотиб олиш Ўзбекистон Республикаси Хусусийлаштириш, монополиядан чиқариш ва рақобатни ривожлантириш давлат қўмитасининг 57-қарори билан тақиқланганини айтмоқда.\nАЁҚШда цистерна тагида қолган соляркани қўлбола тортиб олиш усули сайёҳларни қизиқтирди\n222p | 5,0MB\n296p | 8,7MB\nБу сафар, 12 октябрь куни, Косон туманидаги “Файзулло қутлуғ қадам” МЧЖга қарашли АЁҚШга италиялик сайёҳлар тушган автобус келиб тўхтаб қолди.\nАЁҚШ бошлиғи Ислом Изомовнинг айтишича, италиялик сайёҳлар учун цистерна тагида қолган соляркани қўлбола усулда тортиб олиниши жуда қизиқ кўринган:\nСайёҳлик ширкатлари билан шартномамиз бор, лекин солярка йўқ.\n“Озодликда япониялик сайёҳлар билан бўлган воқеа эълон қилинган куннинг эртасига 2 тонна солярка беришди. Шу билан тамом. Яна ўша аҳвол, эски ҳаммом, эски тос. Сайёҳлик ширкатлари билан шартномамиз бор, лекин солярка йўқ. Ишчимиз шиша идишни ипга боғлаб цистерна тагида қолган соляркани мисқоллаб олиб берди. Туристлар ҳайрон ва лол. Тинмай сурат ва видеога олишди. Эртага уйларига қайтганидан сўнг, мана Ўзбекистондаги аҳвол деб, ижтимоий тармоқларда роса муҳокама қилишса керак”.\nОзодлик 4 октябр куни айнан шу АЁҚШда япониялик сайёҳларнинг икки соат қолиб кетгани ҳақида ёзган эди.\nЎзбекистон Энергетика вазирлиги ижтимоий тармоқларда бу ҳолатга муносабат билдириб, бунда АЁҚШ раҳбарларининг ўзларини айблади:\n“Ўзбекистон ёқилғини хўжалик юритувчи субъектларга, шу жумладан, АЁҚШ ларга сотишда бозор муносабатларига амал қилади. Ҳозирги пайтда ушбу дизель ёқилғисини сотиш биржа савдолари орқали амалга оширилади. Бунда бозор тамойилига амал қилинади – биржадаги нарх ҳақиқий эҳтиёжни кўрсатади. Дотацияланган тақсимот даври тугамоқда. Демак, АЁҚШ мутлақо мустақил хўжалик юритувчи субъект, айни пайтда тижорий субъект сифатида мижозга ўз вақтида (яъни – дарҳол) ёқилғи сотиш ва натижада қанча фойда олиш масаласини ўзи ҳал қилади”.\nАЁҚШда сайёҳлар автобуси учун қўлбола усулда цистернадан солярка олинмоқда\nАЁҚШ бошлиғи Ислом Изомов вазирликнинг бу жавобини кулгули деб атайди:\nТушуняпсизми, бизни дизел ёнилғиси сотиб олиш учун биржага киргани қўйишмайди.\n“Ўзбекистон Республикаси Хусусийлаштириш, монополиядан чиқариш ва рақобатни ривожлантириш давлат қўмитасининг 57-қарорига кўра, хусусий АЁҚШлар биржадан дизел ёнилғиси ва 80 маркали бензин сотиб олиши мумкин эмас. Тушуняпсизми, бизни дизел ёнилғиси сотиб олиш учун биржага киргани қўйишмайди. Бизга фақат нефтебаза беради. Энергетика вазирлиги шуни билмасмикин? Билади, жуда яхши билади. Лекин қўлидан ҳеч нарса келмайди, шунақа чалкаш жавоблар билан ҳаммани чалғитмоқчи бўлади”\nИслом Изомов ижтимоий тармоқлар орқали Ўзбекистон президентига қилган мурожаатида, бу соҳага эътибор беришини, акс ҳолда хорижий сайёҳларнинг кулгусига қолиб кетиш мумкинлигини айтади.\nКосон туманидаги “Файзулло қутлуғ қадам” МЧЖ раҳбари Ислом Изомовнинг президентга мурожаати


Исмлар сонини ҳисоблашга кетган вақт: 0.012895 сек.\nАбирали (Abirali) » арабча » ўғил бола\nқаранг Абир ва Али.\n120 Синоним: Номаълум Ўз вариантингизни киритинг.\nАбирқул (Abirqul) » арабча, ўзбекча » ўғил бола\nяхши, ёқимтой қул.\nАбобакир (Abobakir) » арабча » ўғил бола\n297 Синоним: Номаълум Ўз вариантингизни киритинг.\nАбобашир (Abobashir) » арабча » ўғил бола\nхушхабар келтирувчининг отаси. Солиштиринг: Башир, Баширулла.\nАброр (Abror) » арабча » ўғил бола\nпокдомон, солиҳ, тақводор; яхши хулқ эгаси.\n570 Синоним: Номаълум Ўз вариантингизни киритинг.\nАбуали (Abuali) » арабча » ўғил бола\nАлининг отаси, падари бузруквори. Қаранг Али.\nАбубакр (Abubakr) » арабча » ўғил бола\nайнан: "бўталоқнинг отаси" ёки айбсиз, гуноҳсизнинг, ростгўйнинг отаси. Баъзилар Абубакр исми "Тонг отаси" деб изоҳлайди. Муҳаммад саллоллоҳу алайҳу васаллам билан бирга намоз ўқигани учун Бакр шу лақабни олган. Солиштиринг: Бакир, Бакирулла.\n955 Синоним: Абобакир, Абубакир Ўз вариантингизни киритинг.\nАбубакир (Abubakir) » арабча » ўғил бола\n1086 Синоним: Номаълум Ўз вариантингизни киритинг.\nАбузайд (Abuzayd) » арабча » ўғил бола\nЗайднинг отаси. Қаранг Зайд.\nАбузар (Abuzar) » арабча » ўғил бола\nайнан: ушоқлар, чумолиларнинг отаси, яъни кўпчиликнинг, жамоанинг отаси.\nБошига ⇦ Олдинги 17 18 19 20 21 22 23 24 25 Кейинги ⇨ Охирига (1494)


“Дуо қабул бўлишида ҳалол луқманинг аҳамияти” мавзусида давра суҳбати бўлиб ўтди – oliymahad.uz\n“Дуо қабул бўлишида ҳалол луқманинг аҳамияти” мавзусида давра суҳбати бўлиб ўтди\n2019 йил 2 октябрь куни Тошкент ислом институти “Таҳфизул-Қуръон” кафедраси ўқитувчиси Аҳмадхон Рашидов ҳамда кафедранинг талабалар турар жойидаги “104”, “204”, “304”, “306”, “404” гуруҳ талабалари иштирокида “Дуо қабул бўлишида ҳалол луқманинг аҳамияти” мавзусида давра суҳбати бўлиб ўтди. Унда дуо қабул бўлишининг энг муҳим шартларидан бири-ҳалол луқма эканлиги, кўпчилик дуо қилишда айни шу шартга бепарво бўлиши ҳақида айтилди.\nДарҳақиқат, ҳалол луқма дуолар қабул бўлишининг энг муҳим шартларидан бири саналади. У билан вужуди озиқланган мўмин кишининг қалби ёруғ, юзи нурли бўлади. Ҳаром луқма қалбни қорайтиради, фикрни чалғитади, Аллоҳдан узоқлаштиради, ҳатто Аллоҳни унуттиради. Ҳалол луқма инсоннинг ичкарисини гўзаллаштиради, поклайди.\nСаъд ибн Абу Ваққос розияллоҳу анҳунинг дуолари ижобат бўлмаётгани хусусидаги саволига Расулуллоҳ соллаллоҳу алайҳи васаллам: “Эй Саъд, ҳаромдан сақлан, чунки қоринга бир луқма ҳаром кирса, банданинг дуоси қирқ кунгача қабул бўлмайди”, дея жавоб берганлар.\nАбу Исҳоқ ҳазратларидан дуо қилишларини сўрашди. Дуо қилдилар, дуолари қабул бўлганини кўрган бир талаба “Устоз, бу дуони менга ҳам ўргатинг, эҳтиёж туғилганда дуо қилай”, деди. Абу Исҳоқ “Дуойимнинг қабул бўлиш сабаби ўттиз йил ўқиган намозим, қилган дуоларим ва ҳаромлардан сақланганимдир”, деб жавоб берди.\nБир ҳаким зотдан сўрашди: “Биз дуо қиламиз, лекин дуоларимиз ижобат бўлмайди. Аллоҳ таоло: “Менга илтижо — дуо қилинглар, Мен сизларга (қилган дуоларингизни) мустажоб қилурман”, деб айтган-ку?!”\nҲаким айтибди: “Сиздаги етти хислат дуоларингизнинг ижобатини ман қилади”. “Қайси хислатлар?” Ҳаким жавоб берибди: “Сизлар Роббингизни ғазаблантирасизлар, аммо Унинг ризосини талаб қилмайсизлар, яъни, Аллоҳнинг ғазаби вожиб бўладиган ишларингиз учун пушаймон қилмайсизлар. Бизлар Аллоҳнинг бандаларимиз, дейсизлар, аммо банданинг ишини қилмайсизлар, яъни, банда хўжаси буюрганини бажаради ва Унинг амридан чиқмайди. Сизлар Қуръонни ўқийсизлар, лекин унга эргашмайсизлар, яъни, тафаккур ва таъзим билан ўқимайсизлар, буйруқларига амал қилмайсизлар. Биз Муҳаммад соллаллоҳу алайҳи васалламнинг умматимиз, дейсизлар-у, у зотнинг суннатига амал қилмайсизлар, яъни, сизлар одатларга ва расм-русумларга амал қилиб, суннатга эргашмайсизлар. Сизлар дунёни яланғоч деб айтасизлар, аммо унга ишониб қолгансизлар. Сизлар ҳаром ва шубҳали луқма ейсизлар. У икковидан қайтмайсизлар. Охират дунёдан яхшироқ, дейсизлар, лекин охират талабида ҳаракат қилмайсизлар ва охиратдан кўра дунёни кўпроқ хоҳлайсизлар”.\nДавра суҳбати очиқ ва самимий руҳда ўтди. Талабалар ўзларининг қизиқтирган саволларига жавоб олдилар.\nҲалқаро ислом академияси магистранти,\n“Юнусобод Оқ-тепа” жоме масжиди имом ноиби\n1014700cookie-check“Дуо қабул бўлишида ҳалол луқманинг аҳамияти” мавзусида давра суҳбати бўлиб ўтдиno\nОлдингиМуфтий Усмонхон Алимов ҳазратлари дунёнинг энг нуфузли 500 мусулмони орасидаКейинги“Tashkent Book Fest” халқаро китоб ярмаркасига ташриф


БМТ инспекторларининг навбатдаги ҳисоботи\nБирлашгаn Миллатлар Ташкилоти Хавфсизлик Кенгаши Ироқ масаласи хусусида ўзининг навбатдаги юқори даражали очиқ брифингини ўтказишга қарор қилди. Унда қуроллар инспекторлари бошлиқлари Ироқда олиб борган текширув ишлари ҳақида ўзларининг навбатдаги ҳисоботини тақдим қилади.\nБМТ Хавфсизлик Кенгашининг 15 аъзоси иштирокида 4 март, сешанба куни бўлиб ўтган ташкилий йиғилишда Франция ва Германия жума кунига белгиланган Кенгаш брифингига ўзларининг Ташқи ишлар вазирлари иштирок этишини маълум қилди. Британия, Испания ва Сурия Ташқи ишлар вазирларининг ҳам мазкур учрашувда қатнашишлари билдирилди.\nБМТ Хавфсизлик Кенгашига доимий аъзо ушбу давлатлар позициясида эса, ҳеч қандай ўзгариш юз бергани йўқ.\nМаълум бўлишича, брифингда инспекторлар бошлиғи Ҳанс Бликс [Hans Blix] ўтган жума куни Кенгашга тақдим этган ëзма ҳисоботини батафсил шарҳлайди. Унда Бликс Ироқнинг қуролсизланиш масаласи ҳозирга қадар жуда чегараланган даражада бўлганлигини баëн этган.\nАммо, ҳисобот тақдим этилган айни пайтда Ироқ Бликснинг фармойишини қабул қилиб, ўзининг Ал-Самуд-2 русумли ракеталарини йўқ қила бошлади. Ахборот воситаларига кўра, Ироқ ўзининг 100 ракетасининг тақрибан бешдан бир қисмини аллақачон йўқ қилган.\nФранцияга кўра, ракеталарнинг йўқ қилиниши Ироқда текширув ишлари олиб борилаëтганидан дарак беради ва шу боис ҳам Ироқда текширув ишларини давом эттиришлари керак бўлади.\nФранциянинг БМТдаги элчиси Жон-Марк де ла Саблернинг [Jean-Mark de la Sabliere] айтишича, Бликс ва БМТ ядровий қуроллар бошқармаси бошлиғи Муҳаммад Ал Барадейларнинг жума кунги брифинги муаммоларни ҳал қилиш учун мураккаб бир вақтга тўғри келди: "Бу жуда муҳим бир фурсат, чунки биз ана шу ҳисоботни кутаëтган эдик. Стол устида нафақат резолюция, балки текширув ишларига оид тафсилотлар ҳам турибди. Бликс ва Ал Барадейлар бу борада бизга нима дейишларини эшитиш жуда муҳимдир".\nАмерика Қўшма Штатлари, Британия ва Испания ҳомийлигидаги резолюцияга кўра, Ироқ тинч йўл билан қуролсизланиш имкониятига амал қилмагани учун ëмон оқибатларга юзма-юз келиши шарт. Мазкур резолюциянинг кейинги ҳафта бошларида овозга қўйилиши кутилмоқда. Бошқа томондан Франция, Россия ва Германия инспекторлар июл ойига қадар Ироқда текширув ишларини олиб боришлари кераклигини таъкидламоқда.\nАҚШнинг БМТдаги элчиси Жон Негропонтнинг [John Negroponte] сўзи билан айтганда, мазкур лойиҳа ҳомийлари унинг қабул қилиниши учун зарур бўлган тўққиз овозни қозониш устида иш олиб бормоқдалар: "Бизнингча, биз жуда маъқул резолюцияни ўртага қўйдик. Бу Ироқнинг 1441 рақамли резолюцияга ва ундан олдинги резолюцияларга амал қалмагани натижасидир. Бизнинг фикримизча, Хавфсизлик кенгаши бу борада чора кўриши учун вақт етиб келди".\nКенгашнинг бу масалага қарши аъзолари Франция, Россия ва Хитой, шунингдек, унинг доимий аъзолари бўлмаган Германия ва Сурия ҳам куч ишлатишга қаршилик билдириб келмоқда. Болгария эса, АҚШ позициясини қўллаб-қувватлайди.Кенгашга доимий аъзо бўлмаган бошқа олти давлат эса, бир қарорга келганларича йўқ. Улардан кўпчилиги санкцияларнинг давом эттирилишига тарафдор. Лекин, АҚШ амалдорлари билан бўладиган кундалик мулоқот резолюция учун хизмат қилмоқда.\nАҚШ Давлат котиби Колин Пауэллнинг [Colin Powell] баëн этишича, у Кенгаш томонидан резолюция лойиҳаси мувофиқлаштирилишига жуда ҳам ишонади.


18:26 14.06.2019 (Янгиланган 10:36 17.06.2019)\nВаҳдат шаҳридаги қаттиқ режимдаги колонияда юз берган исён оқибатида уч нафар қўриқчи ва 29 нафар маҳбус ўлдирилганди.\nТОШКЕНТ, 14 июн — Sputnik. “Ислом давлати” террорчилик ташкилоти (Россияда тақиқланган) Тожикистоннинг Ваҳдат шаҳри яқинидаги колониядаги исён учун жавобгарликни ўз зиммасига олди. Бу ҳақда Reuters агентлиги хабар қилмоқда.\n“Ал-Набаа” ҳафталик газетасида террорчилик ташкилоти Тожикистон колониясидаги ғалаённи “халифат аскарлари” содир этганини тасдиқлаган.\nЭслатиб ўтамиз, 19 май куни Душанбе шаҳридан 15 километр жануби-шарқда жойлашган Ваҳдат шаҳридаги қаттиқ режимдаги колонияда исён кўтарилганди. Исён оқибатида уч нафар қўриқчи ва 29 нафар маҳбус ўлдирилганди.\nТожикистон Адлия вазирлигининг маълум қилишича, колонияда тартибсизликларга Беҳруз Гулмурод (Ҳалимов), Фахриддин Гулов, Махмадулло Шарипов, Рухулло Ҳасанов бевосита раҳбарлик қилган. Беҳруз Гулмурод – собиқ Тожикистон ОМОН қўмондони Гулмурод Ҳалимовнинг ўғли, у 2015 йилда террорчилик ташкилотига қўшилган ва Сурияда ўлдирилган. Беҳрузга 2017 йилда 10 йил озодликдан маҳрум этиш жазоси тайинланганди.